
SEDIS 


COMMENTARIUM OFFICIALE 


ACTA PII PP. XI 


LITTERAE ENCYCLICAE 


VENERABILIBUS FRATRIBUS PATRIARCHIS, PRIMATIBUS, ARCHIEPI- 
SCOPIS, EPISCOPIS ALIISQUE LOCORUM ORDINARIIS PACEM ET 
COMMUNIONEM CUM APOSTOLICA SEDE HABENTIBUS: « DE SA- 
CERDOTIO CATHOLICO ». 


PIUS PP. XI 
VENERABILES FRATRES 
SALUTEM ET APOSTOLICAM BENEDICTIONEM 

Ad catholici sacerdotii fastigium vixdum Nos arcano Provi- 
dentis Dei consilio evecti, actuosam voluntatem Nostram ad eos 
convertere numquam destitimus, qui, in multis quos habemus 
in Christo filiis, sacerdotali dignitate aucti, id muneris suscepe- 
runt, ut « sal terrae et lux mundi » ! evaderent; ac peculiari 
modo ad eam iuventutem Nobis sane carissimam curas adii- 
cere non praetermisimus, quae, intra sacrarum aedium saepta, 
ad pernobile eiusmodi officium obeundum animum praeparat 
atque componit. 

Quin immo, paucis exactis mensibus ab inito Pontificatu, 
antequam universum catholicum orbem, datis ex more lit- 
teris, alloqueremur, ? per Epistulam Apostolicam « Officiorum 
omnium », * quam ad Dilectum Filium Nostrum misimus, qui 
sacro Consilio praeest Seminariis studiorumque Universitati- 


MatrH., V, 13, 14. 
? Litt. Encyel. Ubi arcano d. d. 23 dec. 1922. 
> 4. A. 8., vol. XIV (d. 1 aug. 1922), pp. 449 sqq: 

bus praeposito, eas normas decernere curavimus, quibus sacro- 
rum alumni instituendi conformandique essent. Quotiescumque 
autem eo pastoralis sollicitudo Nos admovet, ut Ecclesiae ra- 
tiones necessitatesque intentiore animo reputemus, eadem sa- 
cerdotes et levitas prae primis complectitur, quos, uti nostis, in 
oculis ferimus. 

Quam quidem de sacri ordinis viris pastoralem sollicitudi- 
nem Nostram ea luculenter testantur Seminaria non pauca, 
quae, vel ubi deerant, inibi excitavimus, vel angustiora — in- 
gentibus impensis sumptibus — novis amplioribusque sedibus 
ditavimus, itaque omni ope instruximus, ut dignius aptiusque, 
id quod conantur, assequi possent. ; 

Quodsi Nobis, quinquagesimo sacerdotii Nostri exeunte anno, 
istiusmodi faustitatem sollemniter celebrari libuit; eaque filio- 
rum studia placuit, quae ex universo terrarum orbe in Nos de- 
ferebantur, paterna prosequi voluntate; id eo consilio fecimus, 
quod potiusquam privatam personam Nostram, sacerdotalem 
ipsam dignitatem ipsumque munus iure meritoque dilaudari 
cernebamus. Atque itidem, per Apostolicam -Constitutionem 
« Deus scientiarum Dominus » die xxiv mensis Maii, anno 
MpccccxxxI datam, Ecclesiasticas studiorum Universitates in 
meliorem esse ordinem redigendas ea ratione decrevimus, ut 
cleri culturam sacramque disciplinam etiam atque etiam pro- 
veheremus. ! 

Iamvero id, quod in praesens Nobis propositum est, tanti 
est ponderis tantaeque gravitatis, ut hac de re per has Litteras 
ex consulto agere opportunum Nobis videatur; ita quidem ut 
non modo qui pretiosissimum christianae fidei donum reti- 
nent, sed qui etiam recta sinceraque mente veritatem expe- 
tunt, excelsam catholici sacerdotii maiestatem eiusque — ex 
Divinae Providentiae consilio — omnibus perutile munus agno- 
scant: quod sane ut ii potissimum intento animo reputeni 
optamus, qui caelesti quodam instinctu ac nutu ducti ad sacra 
capessenda munia vocantur. 


‘ A. A. S., vol. XXIII (1981), pp. 241 saq. 

Id porro peculiari modo consentaneum sub huius anni exitu 
ducimus, qui Lapurdi — coram nivea eademque radianti 
Immaculatae imagine — per continenter in triduum actam 
Eucharisticam supplicationem, sacri ordinis homines ex omni 
lingua ex omnique ritu vidit superna luce circumfusos, cum 
extremo8 ederet caelestis gratiae fulgores ad occasum vergens 
humanae Redemptionis Iubilaeum, ad universum catholicum 
orbem prorogatum; illius dicimus Redemptionis, cuius admi- 
nistri habentur venerandi carissimique Nobis sacerdotes, num.- 
quam sane operosiores satiusque de re christiana merentes, 
quam per huius Anni Sancti decursum, quo quidem fuit, ut in 
Apostolicis Litteris « Quod nuper » animadvertimus, undevice- 
simum ab instituto divinitus catholico sacerdotio commemora- 
tum saeculum. ! 

Ac profecto ut cum ceteris Encyclicis Litteris, a Nobis pro 
opportunitate superiore tempore datis — per quas utique gra- 
viores causas, quae huius aetatis homines exercent sollicitosque 
tenent, catholicae doctrinae luce collustravimus -— apte haec 
Fpistula concinneque congruit, ita eadem etiam videtur Nobis 
sollemnia edita praecepta perficere, iisdemque veluti coronain 
imponere. 

Est enimvero sacerdos, ex divino afflatu mandatoque su- 
scepto, praecipuus christianae iuvenum educationis apostolus 
idemque indefatigabilis adsertor; *? ipse maritale vinculum Ec- 
clesiae nomine auctoritateque ratum habens, bene eidem a Deo 
precatur, eiusque perpetuitatem sanctitatemque adversus libi- 
dinis cupidinisque nisus erroresque tutatur; * ipse, ut fraternam 
hominum necessitudinem praedicat, ut mutua omnibus iustitiae 
caritatisque evangelicae officia inculcat, ut denique — divitibus 
ac proletariae plebi affectanda omni ope veri nominis bona quasi 
digito demonstrans — animos, ob rei oeconomicae discrimen mo- 
rumque demutationem exulceratos, pacare nititur, ita eo adiu- 


1 A. A. S., vol. XXV (1983), pp. 5-10. 
? Litt. Encycl. Divini illius Magistri d. d. 31 dec. 1929. 
* Litt. Encycl. Casti connubii d. d. 31 dec. 19380. 

tricem operam confert, ut civilis Societatis ordinum conflictatio- 
nes vel componantur feliciter, vel saltem mitigentur. ' Est prae- 
terea sacerdos illius paenitentiae sanctae expiationisque praeco 
atque excitator praestantissimus, ad quam quidem Nos bonos 
omnes adhortati sumus, ut impietates, turpitudines, flagitia, 
quae humanum genus in praesens tantopere temerant atque de- 
decorant, pro viribus resarciantur; quandoquidem hodie — si 
umgquam alias — divini Redemptoris misericordia indigemus 
eiusque venia. 

Procul dubio Ecclesiae hostes efficientem sacerdotalis mu- 
neris vim non ignorant; atque adeo — quemadmodum ad di- 
lectissimum Nobis Mexicanum populum scribentes conquesti 
sumus — ° adversus illud potissimum dimicant, ut ex hominum 
societate stirpitus evellatur, ac tandem aliquando ad catholi- 
cum nomen penitus delendum viam sibi sternant: quod utique 
discupiunt vehementer, at procul dubio numquam assecuturi 
sunt. 


I 


- Nullo non tempore genus humanum sacerdotum necessita- 
tem expertum est, virorum scilicet, qui, ex officio legitime con- 
credito, Dei hominumque conciliatores essent, quorum totius 
vitae munus illas complecteretur rationes, quae ad aeternum 
Numen pertineant, quique preces, piacula, sacrificia, societatis 
nomine offerrent, quae ipsamet revera publice religionem colere 
iubetur, Deum ut supremum dominum ac primum principium 
agnoscere, ut finem ultimum sibi proponere, immortales eidem 
grates agere, eumdemque propitium reddere. Siquidem penes 
omnes populos, quorum mores in comperto sunt, modo contra 
sanctissimas humanae naturae leges facere ne cogantur, sacro- 
rum administri habentur, quamvis saepenumero vanis super- 
stitionibus serviant; itemque ubicumque aliquam profitentur 


* Litt. Encyel. Quadragesimo anno d, d. 15 maii 1931. 
? Litt. Encyel. Caritate Christi d. d. 3 maii 1932. 
* Litt. Encyel. Acerba animi d. d. 29 sept. 19382. 

homines religionem, ubicumque aras erigunt, nedum ibi sacer- 
dotibus careant, peculiari eos honore venerantur. 

Attamen, cum divina affulsit Revelatio, multo equidem ma- 
iore dignitate insignitum est sacerdotale munus; quam profecto 


dignitatem arcano quodam modo praenuntiat Melchisedech ! . 


sacerdos ac rex, cuius exemplum Paulus Apostolus ad lesu 
Christi personam ac sacerdotium refert. ° 

Quodsi est sacrorum administer, secundum praeclaram 
eiusdem Pauli sententiam, « ex hominibus assumptus », at 
« pro hominibus constituitur in iis quae sunt ad Deum »: ° illius 
nempe officium non res spectat humanas ac fluxas, quantum- 


vis aestimatione laudeque dignae videantur, sed divinas easdem- 


que aeternas; res porro, quae etsi ob hominum ignorationem 
despicatui atque irrisui haberi possunt, quaeque — ut non seme! 
vel in praesens experiendo summa cum aegritudine vidimus — 
quamquam callida malignitate impioque furore praepediri pos- 
sunt, primum tamen locum sibi vindicant in privatis ac pu- 
blicis hominum votis, qui ut acriter se sentiunt Deo natos, ita 
numquam se posse nisi in eo conquiescere revera fateri iu- 
bentur. 

In sacris Veteris Testamenti litteris sacerdotio per normas 
constituto, quas Moyses Dei instinctu ac nutu ductus promul- 


gavit, peculiaria officia, munera, ritus attribuuntur. Videtur 


nempe ipsemet, pro suae providentiae consilio, hoc maximum 
in rudibus Hebraeorum animis, quasi insculpere voluisse prae- 
ceptum, cuius lumine eventa, leges, dignitates atque instituta 
collustrarentur: sacrificium scilicet unaque simul sacerdotium 
eo potissimum spectare ut — ad messianicam expectationem 
omnium excitatis animis — spei, gloriae, virtutis liberationisque 
causae ac veluti fontes evaderent. ‘ Salomonis templum, mira- 
bile illud tam divitiarum splendore, quam institutionibus ac 


1 Ofr. Gen., XIV, 18. 

? Cfr. Hebr., V, 10; VI, 20; VII, 1-11, 15. 
¥, 1 

Cm. Bebr., c. XI. 

ritibus monumentum, non idcirco dumtaxat excitatum est, ut 
divinae maiestatis in terris tabernaculum esset, sed etiam ut 
altissimum illius sacerdotii ac sacrificii haberetur praeconium, 
quae, etsi imagines erant atque indices, tantum nihilominus 
praeferebant arcani, ut Alexander Magnus ipse, coram sacra 
Summi Sacerdotis persona. victricem frontem reverenter incli- 
naret; ' ac caeleste ipsum Numen, in impium Baltassar regem 
veluti iracundia incitatum est quod liturgicis abusus vasibus 
sceleste comissatus esset. * 

Atqui Veteris Testamenti sacerdotium maiestatem gloriam- 
que suam non aliunde sumebat, nisi quod illud praenuntiabat 
novi aeternique Testamenti a Iesu Christo datum, veri scilicet 
Dei verique hominis sanguine constitutum. 

Gentium Apostolus, de christiani sacerdotii amplitudine, 
dignitate ac munere summatim presseque agens, hisce verbis 
sententiam suam veluti scalpro exprimit: « Sic nos existimet 
homo ut ministros Christi et dispensatores mysteriorum Dei». * 

Minister Christi sacerdos: divini igitur Redemptoris quasi 
instrumentum est, ut mirabilem eius operam; quae superna 
efficacitate universum hominum convictum redintegrans, eum 
ad excellentiorem cultum traduxit, per tempora persequi va- 
leat. Quin immo ipse, quod iure meritoque dicere sollemne ha- 
bemus, « alter est Christus », cum eius gerat personam secun- 
dum illud: « Sicut misit me Pater, et ego mitto vos »; * eodem- 
que modo ac per angelorum vocem Magister eius, « gloriam in 
excelsis Deo » concinat pacemque « hominibus bonae volunta- 
tis » ° suadeat. 

Iamvero quemadmodum sacra Tridentina Synodus * docet, 
Iesus Christus in novissima Coena sacerdotium ac sacrificium 
Novi foederis instituit: « Is igitur Deus et Dominus noster, etsi 


? Ofr. Ios. Fuav., Antig., lib. XI, c. 8, n. 5 (edit. Teubner, III, 61, § 331). 
? Cfr. Dan., V, 1-30. 

* I Cor., IV, 1. 

* Io, XX, 21. 

* Lue., II, 14. 

* Sess. XXII, c. 1. 

semel se ipsum in ara Crucis morte intercedente Deo Patri obla- 
turus erat, ut aeternam illic redemptionem operaretur, quia ta- 
men, per mortem, sacerdotium eius extinguendum non erat, ' in 
Coena novissima, qua nocte tradebatur, ? ut dilectae sponsae 
suae Ecclesiae visibile, sicut hominum natura exigit, relinqueret 
sacrificium, quo cruentum illud semel in cruce peragendum re- 
praesentaretur, eiusque memoria in finem usque saeculi perma- 
neret, * atque illius virtus in remissionem eorum, quae a nobis 
quotidie committuntur, peccatorum applicaretur, sacerdotem 
secundum ordinem Melchisedech se in aeternum ‘ constitutum 
declarans, corpus et sanguinem suum sub speciebus panis et 
vini Deo Patri obtulit ac sub earumdem rerum symbolis Apo- 
stolis, quos tunc Novi Testamenti sacerdotes constituebat, ut 
sumerent, tradidit, et eisdem eorumque in sacerdotio successo- 
ribus, ut offerrent, praecipit per haec verba: « Hoc facite in 
meam commemorationem ». ° | 

Hoc ex tempore Apostoli eorumque in sacerdotio successores 
illam, quam Malachia Propheta vaticinatus est, « oblationem 
mundam » caelesti Numini offerre instituerunt, qua quidem 
divinum nomen magnum est in gentibus: ® quaeque iam, in 
quavis terrarum orbis parte ac qualibet diei noctisque hora, 
caelo admota, ad interitum usque humani aevi perpetuo pe- 
ragetur. 

Vera divinae hostiae sacrificatio haec est, non meracum si- 
gnum; quae proinde ad humanum genus cum peccatis laesa 
sempiterna Dei maiestate reconciliandum efficacem vim habet: 
« hac quippe oblatione placatus Dominus, gratiam et donum 
paenitentiae concedens, crimina et peccata etiam ingentia di- 
mittit ». 7 


' Hebr., VII, 24. 

2 I Cor., XI, 28. 

* I Cor., XI, 24 sqq. 

* Ps. CIX, 4. 

5 Luc., XXII, 19; J Cor., XI, 24. 

Cfr. Maxacu., I, 11. 

’ S. Cone. Trid., sess. XXII, cap. 2 

Cuius rei causam enucleando explicat eadem sacra Triden- 
tina Synodus hisce verbis: « Una enim eademque est hostia, 
idem nunc offerens sacerdotum ministerio, qui seipsum tunc in 
Cruce obtulit, sola offerendi ratione diversa ». ! Ex quo inenar- 
rabilis perspicuo apparet catholici sacerdotis excelsitas, qui in 
idem Iesu Christi Corpus potestate praeditus, in aris illud pro- 
digialiter praesens facit ac, Divini Redemptoris nomine, aeter- 
nae Dei Maiestati gratissimam hostiam offert. « Admiranda sunt 
haec — iure meritoque inquit Chrysostomus — admiranda et 
omni stupore plena! » ” 

At praeterea, hanc non modo in verum Iesu Christi corpus 
potestatem assecutus est sacerdos, sed in mysticum etiam eius 
corpus, hoc est Ecclesia, excelsam amplissimamque auctorita- 
tem. Opus non est, Venerabiles Fratres, multis morari in hac 
pulcherrima mystici Iesu Christi corporis doctrina enucleanda, 
quae tantopere Paulo Apostolo cordi erat; quaeque nos docet 
divinam Incarnati Verbi personam itemque omnes, quos veluti 
fratres complexus est et ad quos supernus afflatus pertinet ab 
eodem manans, unam efficere membrorum compagem, cuius 
Christus est caput. kamvero sacerdos — ut ordinarius est fere 
omnium sacramentorum administer, quae quodammodo rivuli 
exstant, per quos Redemptoris gratia ad universam hominum 
communitatem defluit — idcirco « dispensator mysieriorum 
Dei » * constituitur, ut eadem mystici Iesu Christi corporis mem- 
bris impertiat. Itaque christifidelibus, in graviore qualibet mor- 
talis suae vitae hora, sacerdos assidet, ut hanc eamdem gratiam, 
quae supernum est caelestis vitae principium, ex divinitus ac- 
cepta potestate vel iisdem praebeat, vel praebitam augeat. Ubi 
primum in lucem editur homo, sacrorum administer ad lustra- 
lis aquae fontem eum expiat ac renovat, eidem nobiliorem ac 
pretiosiorem vitam impertiens, supernaturalem nempe, quae 
illum Dei Ecclesiaeque filium efficit; ut ad certanda spiritualia 


* §. Conc. Trid., sess. XXII, cap. 2. 
* De sacerdotio, lib. Ill, 4 (Miene, P. G., XLVIII, 642). 
* Cfr. I Cor.,; IV, 1. 

certamina strenuum magis eum reddat, sacerdos itidem, pe- 
culiari dignitate auctus, per Confirmationis Sacramentum in 
Iesu Christi militiam adsciscit; cum vero puer Angelorum Pa- 
nem e caelo datum discernere magnique pendere potest, eum 
hoc viventi vitamque communicanti pabulo nutrit ac reficit. 
Quodsi misere labitur, eum sacrorum administer per paeniten- 
tiae sacramentum erigit ac Dei nomine auctoritateque corrobo- 
rat; si autem, per coniugii munia ad Creatori suo quasi adiutri- 
cem operam praestandam deligitur, ut humanae vitae donum 
ad posteritatem propagetur atque adeo cum in terris christifide- 
lium multitudo tum in sempiterna caelorum beatitate electorum 
numerus augeatur, tunc etiam, qua legitimus Ecclesiae testis, 
ei adest sacerdos, qui nuptiis eius castoque amori bene a Deo 
precatur. Cum denique, mortalis huius vitae exitu adventante, 
indigent homines virtute, indigent auxilio ut divini Tudicis 
praesentiam sustineant, etiam atque etiam Iesu Christi mini- 
ster in perdolentia emorientium membra reclinatus, eosdem | 
illitos sacro chrismate expiat ac sublevat. Itaque, postquam 
christifidelibus sacerdos per omnem terrenae huius peregrina- 
tionis decursum ad aeternitatis usque ianuam comitatus est, 
sacrorum rituum precibus, quae immortalem spem redolent, 
eorum exuvias ad sepulcrum effert; sed necdum sempiterni 
aevi compotes relinquit; quin immo, si piamine indigeant ac 
levamento, precum eosdem solacio adiuvat. Quapropter recti 
itineris ductor, levaminis salutisque administer ac caelestium 
donorum largitor, christianis nullo non tempore adest, ab incu- 
nabulis nempe, ad humationem, ad caelorum gaudia. 

Attamen in variis potestatis suae muneribus, quae sacri or- 
dinis vir obtinet in mystici Iesu Christi corporis utilitatem, hoc 
praesertim, quod supra attigimus, volumus heic enucleatius 
persequi; auctoritatem dicimus, « quam — ut 8. Ioannis Chry- 
sostomi sententiam mutuemur — neque Angelis, neque Archan- 
gelis dedit Deus », ' scilicet remittendi peccata auctoritatem : 
« Quorum remiseritis peccata, remittuntur eis; et quorum reti- 


1 §. Io. Curysost., De sacerdotio, lib. III, 5. 

nueritis, retenta sunt ». ' Reformidanda sane potestas haec est, 
ac tam Deo propria, ut elatus ipse hominum animus impertiri 
posse mortalibus infitiari cogeretur: « Quis potest dimittere 
peccata, nisi solus Deus? » ? 

Ac profecto, quoniam hominem sacerdotali dignitate au- 
ctum vidimus hac eadem uti facultate, temperare Nobis non 
possumus quin, non Pharisaeorum more, sed venerabunda, ad-. 
miratione permoti, illa geminemus verba: « Quis est hic, qui 
etiam peccata dimittit? » ° Atqui homo Deusque Christus, qui 
quidem « potestatem in terra dimittendi peccata » * obtinuerat 
et obtinet, eo consilio cum sacerdotibus eam communicare vo- 
luit, ut, divinae misericordiae largitate, expiationis necessitati 
succurreret, quae omnium animos sollicitat. 

Maximum sane inde oritur solacium sonti cuique, qui, con- 
scientiae stimulis anxius at paenitens, illam Dei nomine prola- 
tam sibi sententiam audit: « Ego te absolvo a peccatis tuis ». 
Cum vero hoc ab eo audiat, qui ipsemet officio tenetur eamdem 
sententiam ab alio sacerdote impetrandi, non idcirco miserentis 
Dei beneficium evilescit, sed excelsius effici videtur; quando- 
quidem Dei potius quam hominis manus inspicitur, quae rem 
prorsus mirandam operatur. Quapropter — ut scriptoris prae- 
clarissimi verbis utamur, qui ea mentis acie, quam vix in laico- 
rum ordine inveneris, de rebus etiam sacris agere sollemne ha- 
bet — « ubi,sacerdos, commotus vehementer animo ob indigni- 
tatem suam suorumque munerum granditatem, ad reclinatum 
caput nostrum sacratas manus extulerit; ubi, mente demissus 
quod sacri foederis sanguinis largitor effectus sit, itemque mi- 
rabundus quotiescumque vitae effectricia verba ediderit, pec- 
cator ipsemet admissis absolverit peccatorem, nos quidem ex 
eius pedibus erecti, rem haud indignam nos egisse reapse expe- 
rimur... Siquidem ad hominis pedes provoluti sumus, qui Iesu 

Christi personam gerit... idque fecimus ut pretiosissimum libe- 
rorum filiorumque Dei munus adipisceremur ». ! | 

Istiusmodi potestates, peculiari sacramento sacerdoti colla- 
tae, cum ex indelebili forma oriantur eius animo impressa, qua, 
illius instar, cuius sacerdotium participat, « sacerdos in aeter- 
num » ’ factus est, non caducae sunt ac fluxae, sed stabiles at- 
que perpetuae. Etiamsi, ob humanam infirmitatem, in errores 
sit et in dehonestamenta prolapsus, numquam tamen sacerdo- 
talem hanc formam suo ex animo delere poterit. Ac praeterea, 
non hanc dumtaxat sacerdotalem formam, non has tantum- 
modo, de quibus diximus, excelsas potestates per Ordinis sacra- 
mentum adipiscitur sacerdos, sed nova etiam peculiarique gra- 
tia, peculiarique ope adaugetur, per quas quidem — si modo 
divinitus efficienti caelestium donorum virtuti, adiutrici libera- 
que opera sua, fideliter obsecundaverit — digne profecto nec 
deiectus animo poterit arduis suscepti ministerii officiis respon- 
dere, et gravissima ea munera absolvere. quae vel ipsi chri- 
stiani sacerdotii athletae, ut Chrysostomus, Ambrosius, Gre- 
gorius Magnus, Carolus Borromaeus ceterique non pauci, tan- 
topere reformidabant. 

Huc accedit quod sacerdos minister est Christi ac dispensator 
mysteriorum Dei, * eo etiam « ministerio verbi », ‘ iure nempe, 
quod abalienari non potest, itemque demandato sibi ab Redem- 
ptore officio, quod praetermitti nequit: « Euntes docete omnes 
gentes..., docentes eos servare quaecumque mandavi vobis ». ° 
Iesu Christi Ecclesia, divinae Revelationis custos ac magistra 
falli nescia, caelestium veritatum thesauros quacumque per sa- 
crorum administros propagat, illum praedicans, qui est « lux 
vera, quae illuminat omnem hominem venientem in hunc mun- 
dum »; * ac semen illud divina largitate profundit, parvulum 


' MANZONI, Osservazioni sulla morale cattolica, c. XVIII. 
* Cfr. Ps. CIX, 4. 

F Cor.; 1: 

*.Cfr. Act., VI, 4. 

5 XXVIII, 19-20. 

equidem humanaeque sapientiae despectum, quod tamen, sina- 
pis grani instar, validas altissimasque radices in eorum animos 
agens qui sincero studio veritati inhient, ita firma ac robusta 
arbor erigitur, ut ne vehementium quidem procellarum vi evelli 
queat. 

In variis erroribus, quos hominum mens peperit, exlege effre- 
nataque licentia tumens, in profligatis moribus, quos miserrime 
humana nequitia invexit, tamquam turris nocturnis ignibus 
cursum navium regens erigitur Ecclesia Dei; quae porro omnem 
hinc illinc a veritate declinationem reprobat, quaeque singulis 
universis sequendam recto itinere viam indicat. Ac vae nobis, 
si haec veluti Pharos, nedum restingueretur — quod procul du- 
bio ex non deficientibus Iesu Christi pollicitationibus umquam 
fieri nequit — suam tamen radiantem lucem usque quaque 
ne diffunderet praepediretur! Omnium iam obversatur oculis 
quo sit hominum genus ea de causa prolapsum, quod divinam 
revelationem superbe abiecerit, quodque fallacia de re philoso- 
phica ac morali commenta, quamquam fucata veri specie, sit 
perperam secutum. Quodsi per praeruptam errorum vitiorum- 
que declivitatem hondum ima petiit, id profecto christianae ve- 
ritatis doctrina fecit, quae ubique gentium diffunditur. Iam- 
vero Ecclesia sibi concreditum « ministerium verbi » per sa- 
crorum administros perficit, quos quidem, in variis ecclesia- 
sticae hierarchiae ordinibus constitutos, quocumque gentium 
mittit, ut indefatigabiles illius veritatis praecones exstent, quae 
una potest civilem humanitatis cultum invehere, atque exper- 
rectum incolumemque servare. 

Sacerdotis alloquium in omnium animos demittitur, iisdem- 
que lucem, solacium affert; sacerdotis alloquium, vel in medio 
illecebrarum vortice, serenum emergit, ad virtutem adhortatur, 
veritatemque impavide nuntiat: illam dicimus veritatem, quae 
dubias humanae vitae res omnes collustrat suoque ordine com- 
ponit; illam inquimus virtutem, quam nullus adversus casus 

auferre potest, ne mors quidem, quae eam potius tutam immor- 
talemque reddit. 

Si vero praecepta ex ordine reputamus, quae saepenumero 
sacerdos, ut sui muneris officio fideliter respondeat, inculcare 
debet, iisdemque vim insitam perpendimus, procul dubio per- 
spicimus quam magnus quamque sit beneficiorum plenus ad 
redintegrationem morum populorumque tranquillitatem asse- 
quendam eius afflatus atque appulsus. Idque tum praesertim, 
cum primores tenuioresque de fugaci huius vitae cursu admo- 
net, eosdemque docet quam fluxa sint terrena bona, quam pre- 
tiosa immortali animo spiritualium munerum adeptio, quam 
denique severa aeterni Iudicis sententia, qui incorrupto suo 
certissimoque oculorum obtutu omnium corda scrutatur « et 
reddet unicuique secundum opera eius ». ! Nihil sane opportu- 
nius, quam haec aliaque id genus praecepta ad aestuantem 
voluptatum cupidinem mitigandam, itemque ad effrenatam 
coércendam externarum rerum aviditatem, quae profecto in 
praesens cum tot homines corrumpant atque dehonestent, va- 
rios civitatis ordines eo compellunt ut, nedum sibi adiutricem . 
operam praestent, inter se hostili animo dimicent. Cum vero 
passim nimium sui ipsius studium invalescat, cum tantae fere 
ubique conflagrent simultates, tantaque teterrima emergant 
ulciscendi consilia, nihil sane aptius magisque consentaneum, 
quam Iesu Christi « mandatum novum »? praedicare atque 
efferre; praeceptum nempe caritatis, quae ad omnes pertineat, 
non nationum populorumque finibus contineatur, ne hostem 
quidem excipiat atque arceat. 

Siquidem per viginti fere saecula illustri praeclaroque modo 
experti sumus quantopere sacerdotum praecepta valeant, qui- 
bus ut « sermo Dei vivus... et efficax, et penetrabilior omni 
gladio ancipiti » fideliter remittitur ac quodammodo reverbera- 
tur, ita « usque ad divisionem animi et spiritus » * pertingitur, 

ad egregia facinora ubique animi excitantur, ac nobilissimi 
spiritus omnibus iniiciuntur. 

Quaelibet beneficia, quae civilis christiani nominis cultus in 
hominum societatem induxit, ex catholici sacerdotii institutione 
atque opera, tamquam ex remoto saltem eorum principio pro- 
ficiscuntur. Id igitur bene in posterum sperare iubet, praeter- 
quam quod « firmiorem sermonem » ! habemus ex non defi- 
cientibus Iesu Christi promissionibus. 

Atque etiam Missionalium opera, quae eam tam luculenter 
se dilatandi facultatem ostendit, qua ex divina virtute Ecclesia 
praedita est, provehitur maxime et ad felicem exitum deducitur 
a sacrorum administris, qui, fidei praecones caritatisque se- 
questres, innumeris exanclatis laboribus, divini Regni fines 
usque quaque proferunt atque propagant. 

Sacerdos denique, hac etiam in re Iesu Christi munus perse- 
quens, qui « erat pernoctans in oratione Dei » ? et « semper 
vivit ad interpellandum pro nobis », * publicus ex officio exstat 
ad Deum pro omnibus deprecator: eidem in mandatis est non 
modo proprium verumque altaris sacrificium Ecclesiae nomine 
caelesti Numini offerre, sed etiam « sacrificium laudis » * com- 
munesque preces; is nempe psalmis. supplicationibus et canti- 
cis, quae magna ex parte a sacris Litteris mutuatur, cotidie 
iterum atque iterum debitum Deo adorationis munus persolvit, 
atque necessarium eiusmodi impetrationis officium pro homi- 
nibus perficit, anxiis sollicitisque hodie, si umquam alias, di- 
vinoque auxilio egentibus. Ecquis poenas enumerando dixerit, 
quas sacerdotales preces e praevaricantium hominum capite 
arceant; et quot quantaque beneficia iisdem impetrent atque 
impertiant? 

Si vel privata supplicatio tam sollemnibus pollet magnisque 
a Iesu Christo datis pollicitationibus, ° at preces, quae Ecclesiae 

nomine, dilectae nempe Redemptoris sponsae, ex officio fundun- 
tur, maiore procul dubio vi virtuteque fruuntur. Quapropter 
christiani homines, quamvis in prosperis rebus nimio saepius 
sint Dei immemores, naturali tamen instinctu ducti, admotas 
Numini preces omnia posse fidenti animo sentiunt, atque adeo 
ir omnibus huius vitae adiunctis ad eas confugiunt, easdemque 
a sacris administris in publico privatoque discrimine adhiben- 
das impetrant: a precanti sacerdote omne genus infortunati so- 
lacium flagitant; ad eumdemque, in terrenae huius peregrina- 
tionis exsilio, caelestem opem imploraturi, adeunt. Reapse « me- 
dius stat sacerdos inter Deum et humanam naturam: illine ve- 
nientia beneficia ad nos deferens, nostras preces illuc perferens, 
Dominum iratum reconcilians ». ! 

Ceterum, quod supra attigimus, ipsi Ecclesiae adversarii ma- 
gnam catholici sacerdotii dignitatem ac vim idcirco percipere 
atque perpendere videntur, quod illud primis vehementiori- 
busque nisibus lacessunt, probe noscentes quam arctissimis vin- 
culis Ecclesia sacrorumque administri contineantur. Ac prae- 
terea qui acrius hodie in sacerdotium dimicant, caeleste iidemi 
Numen infitiantes hostili animo impugnant: quod profecto ho- 
nore maximo maximaque aestimatione dignos sacri ordinis 
homines efficit. 


II 


Amplissima igitur est, Venerabiles Fratres, sacerdotalis di- 
gnitas; neque huius altissimae dignitatis splendori officiunt quo- 
rumdam, etsi lamentabilia ac miseranda, ob humanam infir- 
mitatem admissa; eodemque modo haec ipsa paucorum admissa 
praeclaras tot sacerdotum laudes — virtute, doctrina, religionis 
studio martyrioque facto insignium — in oblivionem adducere 
non possunt. Idque eo vel magis quod hominis indignitas mi- 
nisterii sui operam non irritam reddit: siquidem exploratum 
omnino est administri indignitatem sacramentorum vim non 

attingere, quae ex sacratissimo Iesu Christi sanguine, non ex 
sacerdotum sanctitate, suam repetunt efficacitatem; ea scilicet 
aeternae salutis instrumenta, ut theologicae disciplinae verbis 
utamur, « ex opere operato » actionem suam exserunt. 

Perspicuum tamen est eiusmodi dignitatem, in iis omnibus 
qui eadem insigniti sunt, illam excelsitatem mentis, animi mun- 
ditiam morumque integritatem postulare, quae sacerdotalis mu- 
neris maiestati sanctitatique respondeant. Hoc, ut diximus, sa- 
cerdotem constituit Deum inter hominesque conciliatorem, ex 
illius nempe persona ac mandato, qui est « unus mediator Dei 
et hominis, homo Christus Iesus ». ! 

Eum igitur oportet ad eius perfectionem propius pro facul- 
tate accedere, cuius partes gerit; seseque vitae operumque pro- 
bitate gratiorem cotidie Deo reddere; quandoquidem plusquam 
suave turis effluvium, plusquam sacrarum aedium nitorem, vir- 
tutem Deus aestimat ac diligit. « Quia (ordinati) efficiuntur 
medii inter Deum et plebem — ut ait S. Thomas — ideo debent 
bona conscientia nitere quoad Deum et bona fama quoad ho- 
mines ». ? a 

At contra, si quis res sacras agit atque administrat, vitam- 
que improbandam gerit, is profanum facit, ac sacrilegus effi- 
citur: « Qui sancti non sunt, sancta tractare non debent ». ° | 

Quamobrem iam in Veteris Testamenti litteris sacerdotibus 
ac levitis suis Deus praeceperat: « Sint ergo sancti, quia et ego 
sanctus sum, Dominus qui sanctifico eos », * Ac sapientissi- 
mus rex Salomon, in dedicandi templi cantico, hoc nominatim 
filiis Aaron a Deo impetrat: « Sacerdotes tui induant iustitiam, 
et sancti tui exsultent ». *° Iamvero, Venerabiles Fratres — 
S. Roberti Bellarmini verbis utimur — « si tanta iustitia et san- 
ctitas et alacritas requirebatur in sacerdotibus illis, qui sacri- 
ficabant oves et boves et laudabant Deum pro temporalibus be- 

Ofr. I Tim., UL, 5. 

? Summ. Theol., Suppl., q. 36, a. I, ad 2™. 

* Decret., dist. 88, can. 6. 

neficiis; quid, quaeso, requiritur in sacerdotibus illis, qui sacri- 
ficant divinum Agnum, et gratias agunt pro beneficiis sempi- 
ternis? »1 « Magna quippe Praelatorum dignitas — S. Lauren- 
tius Iustinianus inquit — sed maius est pondus: in alto gradu 
ante oculos hominum positi sunt, oportet quoque ut in subli- 
mi virtutum culmine sint erecti coram oculis cuncta cernentis; 
alioquin non ad meritum, sed ad proprium praesunt iudi- 
cium ». ? 

At reapse, rationes omnes, quas, ut catholici sacerdotii ex- 
celsitatem demonstraremus, iam breviter attigimus, nunc iterum 
Nostro obversantur animo, ut ad absolutae sanctimoniae offi- 
cium, quo sacrorum administri tenentur, vehementer eosdem 
adhortemur. Etenim, quemadmodum Angelicus Doctor edocet : 
« ad idoneam exsecutionem ordinum non sufficit bonitas qualis- 
cumque, sed requiritur bonitas excellens; ut sicut illi, qui ordi- 
nem suscipiunt, super plebem constituuntur gradu ordinis, ita et 
superiores sint merito sanctitatis ». * Siquidem Eucharisticum 
sacrificium, quo innocens victima immolatur, hominum pec- 
cata delens, peculiari quodam modo postulat, ut sacerdos, per 
vitae sanctitudinem morumque integritatem, digniorem pro vi- 
ribus se Deo impertiat, cui cotidie adorandam illam colendam- 
que hostiam offert, quae ipsum est Dei Verbum, caritate nostrum 
homo factum. « Agnoscite quid agitis, imitamini quod tracta-_ 
tis » ‘ Ecclesia verbis Episcopi consecrantis diaconum admo- 
net, qui mox sacerdotali honore augendus est. 

Est praeterea sacri ordinis vir divinarum gratiarum largitor, 
quarum sacramenta sunt veluti fontes; at profecto istiusmodi 
largitorem vel pretiosa illa carere gratia, vel mancum illius esse 
aestimatorem segnemque custodem, summopere dedecet. Ac- 
cedit quod fidei veritas est ab eodem docenda; atque numquam 
religionis disciplinae digne efficienterque traduntur, nisi cum 

virtus huius institutionis dux est atque magistra, secundum 
illud « verba movent, exempla trahunt ». Ab eo itidem est evan- 
gelica lex praedicanda; attamen, si optat ipsemet ut hanc eam- 
dem legem qui audiant amplectantur, nihil aptius, nihil vali- 
dius, divina gratia aspirante, hoc obtinet, quam si christiana 
plebs sacrae veritatis praeconem cernat, tradita ab se praecepta 
suae ipsius vitae probitate diligenter observare. Cuius causae 
ratio perspicue a S. Gregorio Magno hisce verbis explanatur: 
« Illa vox libentius auditorum cor penetrat, quam dicentis vita 
commendat, quia quod loquendo praecipit, ostendendo adiuvat 
ut fiat ».! Ita profecto Sacrae Litterae nos docent divinum 
egisse Redemptorem, qui « coepit facere et docere »;* atque 
eidem multitudines laetis vocibus acclamavisse, non modo quod 
« Numquam sic locutus fuisset homo, sicut hic homo », * sed 
idcirco potissimum quod « bene omnia fecisset ». *¢ Contra vero, 
« qui dicunt et non faciunt » cum scribis et pharisaeis compa- 
rari possunt, quos Christus redarguens — incolumi divini verbi, 
quod legitime nunciabant, auctoritate — eiusmodi sententia au- 
dientem populum admonuit: « Super cathedram Moysi sederunt 
scribae et pharisaei’; omnia ergo quaecumque dixerint vobis 
servate et facite; secundum opera vero eorum nolite facere ». ° 
Quisquis suo ipsius vitae exemplo veritatem, quam impertit, 
non commendat, is procul dubio quod hinc excitat, inde miser- 
rime destruit. At Deus, contra, eorum Evangelii praeconum la- 
boribus obsecundat benigneque aspirat, qui primum, data opera 
sollerter, ad suam ipsorum sanctimoniam assequendam toto pe- 
ctore incumbant: ita enim affatim emergunt ac dehiscunt flores 
eorum irrigati sudore; turgent ac pubescunt fructus: atque adeo, 
maturatis messibus, « venientes venient cum exsultatione por- 
tantes manipulos suos ». ® 

Animadvertendum tamen est sacrorum administrum in gra- 
vissimum erroris discrimen incidere, si haud recto studio ille- 
ctus atque compulsus, propriam sui ipsius sanctimoniam prae- 
termittens, externis, etsi probandis, sui muneris inceptis nimio 
ardore se dedat. Hac etenim si ratione agat, non modo aeter- 
nam sui salutem ancipitem incertamque reddat — quemadmo- 
dum, hisce verbis usus, gentium Apostolus sibi metuebat: 
« Castigo corpus meum et in servitutem redigo, ne forte, cum 
aliis praedicaverim, ipse reprobus efficiar » 1 — sed etiam, ut 
divinae gratiae iacturam non faciat, procul dubio tamen illum 
bene suadentis Spiritus Sancti impulsum amiserit, qui mirabi- 
lem prorsus vim atque efficacitatem externis attribuit aposto- 
latus operibus. 

Ceterum, si christianis omnibus illud praeceptum est: 
« Estote perfecti, sicut et Pater vester caelestis perfectus est », ? 
eo magis sacrorum administri haec eadem divini Magistri verba 
ut sibi potissimum impertita reputent iubentur, qui peculiari 
Numinis instinctu ad arctiorem Iesu Christi imitationem vocati 
sunt. Quamobrem Ecclesia omnibus e cleri ordine gravissimum 
eiusmodi severe inculcat officium, quod suis legibus inseruit: 
« Clerici debent sanctiorem prae laicis vitam interiorem et exte- 
riorem ducere eisque virtute et recte factis in exemplum excel- 
lere ». ? Et quoniam sacerdos « pro Christo legatione fungi- 
tur », ‘ ita vivat necesse est, ut ea Apostoli verba ad se referat: 
« Imitatores mei estote, sicut et ego Christi »;*° ita vivat ut 
alter Christus, qui virtutis suae fulgore hominum universita- 
tem collustrabat atque collustrat. 

At si omnium virtutum chorus in sacerdotali animo vire- 
scat oportet, sunt tamen quaedam, quae peculiari modo sacros 
administros addeceant. Imprimisque pietas, secundum illud 
Apostoli gentium, carissimum sibi Timotheum adhortantis: 

« Exerce... te ipsum ad pietatem » ' Etenim, cum rationes illae 
necessitudinesque, quae cum caelesti Numine sacerdoti inter- 
cedunt, tam arctae tamque intimae crebraeque sint, liquido pa- 
tet easdem suavi pietatis effuvio coniungi ac veluti perfundi 
omnino oportere; ac quoniam pietas « ad omnia utilis est », ? 
eadem est potissimum ad sacerdotale munus necessaria. Pietate 
posthabita vel neglecta, actiones, etsi sanctissimae, augustio- 
resque ritus ex more assuetoque modo fient; quandoquidem 
iisdem procul dubio spiritus vitaeque afflatus deerit. Quam- 
quam, Venerabiles Fratres, pietas, de qua loquimur, non levis 
illa est atque externa, quae, etsi collibet atque blanditur animo, 
non eum tamen nutrit neque ad sanctimoniam assequendam 
compellit; at solidam illam potius intellegi volumus, quae, sen- 
suum aestibus non obnoxia, ita certissimae doctrinae principiis 
firmoque animi iudicio innititur, ut, qui ea polleat, ingruenti- 
bus illecebrarum motibus obsistere queat. 

Quae profecto, tametsi ad caelestem Patrem potissimum eri- 
genda est, nihilo secius in Deiparam etiam Virginem feratur; 
eam enim sacrorum administri incensiore quodam caritatis stu- 
dio, quam laicorum ordinis homines, idcirco adamare debent, 
quod, ut rationum vincula, quibus sacerdos cum Iesu Christo 
coniungitur, arctiora sunt, ita necessitudines, quae Mariae 
cum Divino Redemptore intercedunt, impensiores quidem 
exstant. 

Praeclarissimum aliud, pietatique coniunctissimum, catho- 
lici sacerdotii ornamentum est ea morum castimonia, quam ut 
omnino diligenterque observent Latinae Ecclesiae clerici, ma- 
ioribus Ordinibus initiati, tam gravi iubentur officio, ut, si de- 
liquerint, sacrilegii rei eo ipso evadant. * Quodsi eiusmodi lex 
Orientalis Ecclesiae administros non omnino tenet, iisdem ta- 
men etiam ecclesiasticus caelibatus honori ducitur; atque in- 

terdum — cum praesertim de summis agitur hierarchiae gra- 
dibus — necessario requiritur atque praecipitur. 

Cum sacerdotali ministerio hanc virtutem congruere vel hu- 
manae tantummodo rationis ope evincitur; quandoquidem enim 
« spiritus est Deus », ! consentaneum prorsus videtur qui divino 
famulatui addicatur, eum quodammodo « corpore se exuere ». 
Iam Romani veteres id decorum esse inspexerant; siquidem 
antiquissimam hanc legem: « Ad divos adeunto caste » maxi- 
mus eorum orator proferens, hisce verbis interpretatur: « Caste 
iubet lex adire ad deos, animo videlicet, in quo sunt omnia; 
nec tollit castimoniam corporis, sed hoc oportet intellegi, cum 
multum animus corpori praestet observeturque, ut casta cor- 
pora adhibeantur, multo esse in animis id servandum magis ». ? 
Atque in Veteris Testamenti codicibus Aaron filiisque eius Dei 
nomine a Moyse praeceptum erat ut per hebdomadam, qua 
eorum consecratio perficeretur, e Tabernaculo ne exirent, ideo- 
que continentiam per eos dies servarent. * 

Atqui ab Novae Legis administro, qui Veteris Legis sacerdoti 
tantopere praestat, maior castitatis mundities procul dubio re- 
quiritur. Prima sacri caelibatus lineamenta in tricesimo tertio 
Eliberitani Concilii canone describuntur, ‘ saeculo videlicet 
ineunte quarto habiti, cum adhuc saeviret christiani nominis 
insectatio; quod profecto rem iamdudum in more fuisse testa- 
tur. Hoc autem legis praescriptum nihil aliud facit nisi ut cui- 
dam, ut ita dicamus, postulato, quod ex Evangelio Apostolo- 
rumque praedicatione oritur, vim praebeat atque addat. Quod 
Divinus Magister, quem « florem Matris Virginis » ° canimus, 
castitatis donum tanta aestimatione prosecutus est, ut id supra 
communem hominum virtutem efferret; * quod inde a teneris 
unguiculis in Nazarethana domo cum Maria et Iosepho, virgi- 


2 To., IV, 24. 

2 M. T. Cicero, De leg., lib. II, c. 8 et 10. 

* Cfr. Lev., VIII, 33-35. 

* Conc. Bliberit., can. 33 (Mansi, t. II, col. 11). 

* Cfr. Brev. Rom., Hymn. ad Laudes in festo SS. Nom. Iesu. 
* Ofr. Matru., XIX, 11. 

nibus utrisque, educari voluit; quod integros castosque animos, 
Ioannis nempe Baptistae et Evangelistae, peculiari caritate di- 
lexit; quod denique gentium Apostolus, fidelis ille evangelicae 
legis doctrinaeque Christi interpres, inaestimabiles virginitatis 
laudes praedicat — ad sollertiorem praesertim Dei famulatum 
quod attinet —: « Qui sine uxore est, sollicitus est quae Domini 
sunt, quomodo placeat Deo »; ! haec omnia, Venerabiles Fratres, 
non efficere non poterant, ut Novi foederis administri et caeleste 
lectissimae virtutis huius invitamentum experirentur, et eorum 
numero eniterentur adscisci « quibus datum est capere verbum 
istud », ? et observantem huic instituto obtemperationem sibi 
sponte imponerent, quod deinceps, in universa Latina Ecclesia, 
gravissimo ecclesiasticae auctoritatis praecepto sancitum est. 
Siquidem, quarto exeunte saeculo, Carthaginiense Concilium 
adhortatur: « ut quod Apostoli docuerunt, et ipsa servavit anti- 
quitas, nos quoque custodiamus ». ° 

Neque vel praeclarissimorum orientalium Patrum documenta 
desunt, quae ecclesiastici caelibatus praestantiam efferant, 
quaeque testentur, hac etiam de re inter Latinani Orientalemque 
Ecclesiam tunc temporis consensionem iis in locis viguisse, in 
quibus severiori disciplinae obtemperaretur. Itaque — ut illu- 
striora exempla adhibeamus — S. Epiphanius, quarto item 
exeunte saeculo, asseverat caelibatum ad subdiaconos usque per- 
tinere: « Eum qui adhuc in matrimonio degit ac liberis dat ope- 
ram, tametsi unius sit uxoris vir, nequaquam tamen ad diaconi, 
presbyteri, episcopi aut hypodiaconi ordinem admittit (Eccle- 
sia), sed eum dumtaxat qui ab unius uxoris consuetudine sese 
continuerit, aut ea sit orbatus; quod in illis locis praecipue fit, 
ubi ecclesiastici canones accurate servantur ». ¢ At disertus prae 
omnibus videtur hac super causa 8. Ephraemus Syrus, Diaconus 
Edessenus universaeque Ecclesiae Doctor, qui « Spiritus Sancti 


? I Cor., VII, 32. 

? Cfr. Matru., XIX, 11. 

* Cone. Carthag. II, can. 2; cfr. Mansi, Collect. Conc., tom. III, col. 191. 

cithara merito appellatur ». ! Is nimirum Abraham Episcopum, 
amicum suum, per haec numeris adstricta verba, alloquitur : 
« Respondes nomini tuo, Abraham, quia tu quoque factus es 
pater multorum; sed quia tibi non est uxor, sicut Sara Abra- 
ham, ecce grex tuus est uxor tua. Educa filios eius in veritate 
tua, fiant tibi liberi spiritus et filii promissionis ut fiant here- 
des in Eden. O fructus pulcher castitatis, in quo sacerdotium 
complacuit, ... cornu efferbuit et unxit te, manus incubuit tibi 
et elegit te, Ecclesia optavit et dilexit te ».? Atque iterum: 
« Non sufficit sacerdoti et nomini eius, offerenti vivum corpus, 
purgare animum et mundare linguam et expurgare manus et 
clarum reddere totum corpus, sed omnino purus esse debet omni 
tempore, quia positus est sicut mediator inter Deum et genus 
humanum. Laudetur ille, qui mundavit ministros suos! » * Hoc 
pariter Chrysostomus asseverat: « sacerdotium obeuntem ita 
purum esse debere, ac si in caelis inter Potestates illas colloca- 
tus esset ». * 

Ceterum ipsa christiani sacerdotii excelsitas, itemque, ut 
S. Epiphanii sententia utamur, eius « incredibilis honor et di- 
gnitas », > quam supra breviter presseque attigimus, summum 
evincit caelibatus decus illiusque legis opportunitatem, qua 
eiusmodi institutum sacris altaris administris praecipitur: qui 
officio fungitur, quod muneri quodammodo praestat superno- 
rum spirituum « qui astant ante Dominum », * nonne omnino 
consentaneum est eum caelestem pro viribus vitam agere? Qui 
«in iis, quae Domini sunt » 7 totus esse debet, nonne eum a 
terrenis rebus abhorrere, eiusque « conversationem in caelis 
esse » ® addecet? Qui ad aeternam hominum salutem ita sedulo 
continenterque contendat oportet, ut divinam Redemptoris ope- 

* Brev. Rom., d. 18 iun., lect. V1. 

* Carmina Nisibaena, carm. 19. 

* Ibid., carm. 18. 

* De sacerd., lib. III, c. 4 (MicNe, P. G., XLVIII, 642). 

* Advers. hacres. Panar., 59, 4 (Miane, P. G., XLI, col. 1024). 

* Cfr. Tos., XII, 15. 

ram pro sua parte persequatur, nonne eum opportunum est a 
propriae familiae curis animum vacuum solutumque habere, 
quae non mediocrem navitatis suae partem abstraherent ac 
distinerent? 

Grande sane spectaculum est incensaque admiratione di- 
gnum, quod tam crebro in catholica Ecclesia evenit, iuvenes 
nempe levitas cernere, qui, antequam Subdiaconatus ordini ini- 
tientur, antequam scilicet divino famulatui ac cultui se omnino 
dedant, ultro libenterque polliceantur sese gaudiis atque solaciis 
esse abdicaturos, quae in alio vitae instituto honeste capessere 
possent. Ultro libenterque dicimus; namque, si, sacro ordine 
suscepto, iam non integrum iisdem neque liberum est terrenas 
nuptias inire, ad sacra tamen amplectenda munia nulla lege 
nullave persona coacti accedunt, sed propria cuiusque sua per- 
moti voluntate. 

Nihilo secius quae adhuc, ecclesiasticum caelibatum com- 
mendantes, verba fecimus non idcirco intellegi volumus, ac si 
Nobis in mente esset absimilem illam disciplinam quodammodo 
improbare ac redarguere, quae in Orientalem ‘Ecclesiam legi- 
time invecta est; sed’revera animus Noster eo unice spectat, ut 
eam veritatem efferamus, quam et praeclarissimam ducimus 
catholici sacerdotii gloriam, et quae videtur Nobis Sacratissimi 
Tesu Cordis consiliis ac votis, ad sacerdotum animos quod atti- 
net, dignius aptiusque respondere. 

Ac praeterea terrenarum rerum continentid, haud minus 
quam castitatis amore, sacrorum administri excellant. Cum 
homines cernere est omnia pecunia vendere, omnia pretio mer- 
cari, per vitiorum illecebras gradiantur illi nimio sui ipsius 
studio expertes; atque indignam quaestuum cupiditatem sancte 
respuentes, non rei nummariae sed animarum emolumenta quae- 
rant, non suam ipsorum, sed Dei gloriam affectent atque expe- 
tant. Non mercenarii sunto, qui idcirco laborant, ut sui operis 

mercedem assequantur; non eorum instar, qui, quamquam ex 
officio vacant demandato sibi muneri, suae tamen privatae etiam 
utilitati inhiant et ad altiora contendunt. Sint « boni mili- 
tes Christi », qui « non implicant se negotiis saecularibus, ut 
ei placeant, cui se probarunt »; ! sint Dei administri animarum- 
que patres; ac mente reputent quam impendunt operam, quibus 
aestuant sollicitudinum studiis, non eadem posse hominum 
thesauris honoribusque compensari ac redimi. Quodsi iisdem 
haud vetitum est ea percipere, quae ad semet ipsos alendos ac 
sustentandos necessaria sunt, secundum illud Apostoli: « Qui 
altari deserviunt, cum altari participant, ... et Dominus ordi- 
navit iis qui evangelium annuntiant, de evangelio vivere »; * 
attamen, « in sortem Domini vocati », quemadmodum ipsum 
« clericorum » nomen sonat, nullam aliam appetant mercedem, 
nisi eam, quam Christus suis Apostolis spopondit: « Merces 
vestra copiosa est in caelis ». ° Vae sacerdoti, si divinarum pol- 
licitationum immemor, « turpis lucri cupidum » ‘ se proferat, 
et in profanum hominum vulgus se trudat atque immisceat, de 
quibus Ecclesia Apostoli verbis conqueritur: « Omnes quae sua 
sunt quaerunt, non quae Iesu Christi! » * Ita enim non modo de- 
mandato sibi muneri deesset, sed etiam concreditae plebi despi- 
catui haberetur, quae procul dubio eius agendi rationem ani- 
madverteret evangelicis praeceptis repugnare, quae et divinus 
Magister luculenter edidit, et ipsemet populo suo nunciare de- 
bet: « Nolite thesaurizare vobis thesauros in terra, ubi aerugo 
et tinea demolitur et ubi fures effodiunt et furantur. Thesauri- 
zate autem vobis thesauros in caelo ». § Si animo perpendimus 


Iudam, unum ex Christi Apostolis, « unum ex duodecim », ut 


summa cum maestitia Evangelistae referunt, ob iniquam terre- 

narum rerum cupidinem ad interitum esse ruinamque pro- 
lapsum, facile intellegitur hoc idem aviditatis studium per sae- 
culorum decursum tot tantaque peperisse Ecclesiae detrimenta. 
Cupiditas etenim, quae a Spiritu Sancto « radix omnium malo- 
rum » ! vocatur, ad quodlibet flagitium rapere hominem potest; 
quodsi eatenus non processerit, sacerdos tamen, eiusmodi vitii 
contagione infectus, consulto inconsulte, Dei Ecclesiaeque ini- 
micis adsciscitur, eorumque improbis consiliis adiutricem dat 
operam. 

At contra, germana illa atque sincera ab externis bonis con- 
tinentia omnium animos sacerdoti conciliat; idque eo vel ma- 
gis quod cum animo ab terrenis rebus alieno, qui intima chri- 
stianae fidei virtute enutriatur, incensa illa nullo non tempore 
coniungitur erga omne genus calamitatum miseratio, quae 
Dei administrum miserorum patrem efficit; quos ille, Iesu 
Christi sententiae memor: « quamdiu fecistis uni ex his fratri- 
bus meis minimis, mihi fecistis », ? veluti Redemptorem ipsum 
singulari caritate colit atque complectitur. 

Itaque sacri ordinis vir, ab eiusmodi vinculis expeditus, quae 
eum nimio arctius cum terrenis rebus devincirent — ab pro- 
priae nempe familiae vinculis suarumque utilitatum nexibus — 
satius profecto caelesti illo amoris igne inflammabitur, anima- 
rum dicimus amorem, qui e penetralibus Iesu Christi Cordis 
erumpit, quique nihil aliud nititur, nisi ut apostolicos animos 
attingat hominumque universitatem incendat. * Hunc divinae 
gloriae hominumque salutis ardorem — ut de Redemptore eve- 
nisse Sacris Litteris edocemur —‘* Ecclesiae administrum 
urere ac veluti consumere oportet,. ita quidem ut, se suisque 
commodis posthabitis, semet ipse excelso suo muneri omnino 
dedat, omniaque cotidie impensius experiatur, ut demandati 
officii partes satius in dies latiusque expleat. 

Ecquid potest sacerdos evangelii praecepta meditari, boni- 
que Pastoris questum percipere dicentis: « Et alias oves habeo, 
quae non sunt ex hoc ovili, et illas oportet me adducere »; ! 
itemque cernere « regiones quia albae sunt iam ad messem », ? 
quin « Domino messis » indefatigabilem se operarium imper- 
tiat, incensoque studio ita excitetur, ut errantes eiusmodi oves 
ad rectum iter adducat? Numquid potest tot tamque frequentes 
multitudines videre « iacentes sicut oves non habentes pasto- 
rem » * — non modo in longinquis ab Missionalibus excolendis 
regionibus, sed, proh dolor, in urbibus et in pagis etiam in qui- 
bus iam diu viget christianum nomen — quin ipse vehementem 
commiserationem illam participet, quae divinum Iesu Christi 
animum tantopere continenterque affecit? * Sacerdotem dici- 
mus, qui probe novit se « verba vitae aeternae habere » suisque 
e manibus regenerationis salutisque opes oriri posse? Utique 
caelesti Numini immortales grates agimus, quod eiusmodi apo- 
stolici ardoris lux, praeclarum veluti ornamentum, sacrorum 
administrorum frontem illuminat; quodque cernere Nobis licet, 
haud mediocri cum paterni animi solacio, Nostros Venerabiles 
Fratres ac dilectos filios — Episcopos nempe ac sacerdotes — 
quasi in confertum lectissimumque agmen coéuntes, ita Summi 
Ecclesiae Moderatoris invitamento respondere, ut citatiore co- 
tidie gradu ad ultimos usque terrarum orbis fines eo consilio 
procedant, quo pacifera et aspera veritatis adversus errorem, 
lucis adversus tenebras, Divini Regni contra Satanae regnum, 
certamina certent. | 

At vero ex hoc ipso quod catholicus sacerdos promptus est 
strenuusque miles, necessitate consequitur ut is disciplinae spi- 
ritu, immo etiam — ut christiano more loguamur — oboedien- 
tiae studio imbuatur; illius dicimus oboedientiae, qua ut varii 
ecclesiasticae hierarchiae ordines concinne congruenterque con- 

tinentur, ita « certe mira varietate Ecclesia sancta circumda- 
tur, ornatur et regitur, cum alii in ea Pontifices, alii minoris 
ordinis sacerdotes... consecrantur, et ex multis et alternae di- 
gnitatis membris unum corpus Christi efficitur ». * Hance eam- 
dem oboedientiam sacrorum administri, adhuc a sacerdotio re- 
centes, suo cuiusque Episcopo spoponderunt; atque itidem Epi- 
scopi, quo die ad sacerdotii culmen evecti sunt, eo die supremo 
adspectabilique rei catholicae rectori, beati Petri successori ac 
Iesu Christi Vicario. sanctissimis verbis adiuraverunt. 

Istiusmodi igitur obtemperationis officium varios hierarchiae 
ordines eiusque membra cotidie arctius inter se et cum Ponti- 
fice Summo ita coniungat, ut reapse militantem Ecclesiam Dei 
osoribus terribilem reddat « ut castrorum aciem ordinatam »: ? 
idemque eorum studio moderetur, qui nimio concitentur ardore; 
iis, qui languore vel inertia laborent, stimulos adiiciat; suas 
cuiusque partes, propria cuiusque munera unicuique tribuat; 
in eademque exsequenda ita quilibet se impendat, legitimae ut 
numquam auctoritati obsistat; quod profecto non alio perti- 
neret, nisi ut amplissimam Ecclesiae operam praepediret. Acci- 
piat quisque suorum ‘moderatorum normas ut ipsius Iesu Christi 
praecepta; qui vere unus est, cui omnes obtemperemus, catho- 
licae religionis dux et auctor, quique pro nobis « factus est oboe- 
diens usque ad mortem, mortem autem crucis ». * 

Divinus enim summusque sacerdos absolutissimam suam 
Aeterno Patri oboedientiam nobis singulari quodam modo pa- 
tefieri voluit; cuius quidem oboedientiae frequentissima sunt 
in prophetarum evangelistarumque codicibus testimonia: « In- 
grediens mundum dicit: hostiam et oblationem noluisti, corpus 
autem aptasti mihi... tunc dixi: ecce venio; in capite libri 
scriptum est de me, ut faciam, Deus, voluntatem tuam ». ‘ 


* Pont. Rom., de ordinat. presbyt. 
* Cfr. Cant., VI, 3, 9. 

* Cfr. Philipp., II, 

* Hebr., X, 5-7. 

« Meus cibus est ut faciam voluntatem eius qui misit me ».! 
Itemque e cruce pendens, non antea caelestis Patris manibus 
animam suam tradidit, quam sollemniter asseveraret ea omnia, 
quae Sacrae Litterae de semet ipso praenuntiavissent — hoc est 
munus sibi a Patre concreditum ad arcanum illum usque que- 
stum « sitio », quem « ut consummaretur scriptura » * edidit — 
omnino expleta esse. 

Qua procul dubio in agendi ratione id nominatim declaratum 
voluit, vel incensissimum nempe animarum studium oportere 
divino nutui nullo non tempore omnino subiiciatur; semper ni- 
mirum ad eorum voluntatem idem conformetur, hierarchicos di- 
cimus legitimosque moderatores, qui caelestis Patris personam 
gerunt, eiusque iussa nobiscum communicant. 

Verumtamen catholici sacerdotis lineamenta, quae Nos in 
totius orbis luce collocare cupimus, haud omnino illustrata ver- 
bisque definita pateant, si aliud sacerdotalis animi ornamen- 
tum, doctrinam scilicet, praetermittamus quam Ecclesia in eo 
postulat. Ile nimirum, cum a Christo Iesu officium munusque 
acceperit docendi veritatem : « Docete... omnes gentes »; ? « ma- 
gister in Israel » ‘ constituitur. Salutis praecepta tradere iube- 
tur; quae quidem praecepta debet, ut gentium Apostolus admo- 
net, « sapientibus et insipientibus » * impertire. Atqui, quomodo 
poterit doctrinam cum ceteris communicare, si eadem instructus 
ornatusque non sit? Per Malachiam prophetam Spiritus Sanctus 
praemonet: « Labia sacerdotis custodient scientiam et legem 
requirent ex ore eius »;® ac nemo profecto, in sacerdotis sa- 
pientiae commendationem, graviora poterit, quam ea, admo- 
nita edere, quae caeleste ipsum Numen per Oseam edidit: « Quia 
tu scientiam repulisti, repellam te, ne sacerdotio fungaris 

mihi ». ! Necesse igitur est sacri ordinis virum omnes de ca- 
tholica fide deque moribus disciplinas ita callere, ut easdem 
ceteris proponere queat, itemque dogmata, leges Ecclesiaeque 
cultum, cuius administer exsistit, christifidelibus explanare 
possit ; atque adeo oportet religionis ignorantiam, quae — quam- 
vis humanarum rerum scientia mirabiles prorsus processus fe- 
cerit — multorum tamen mentes obumbrat, eloquii sui luce vir- 
tuteque collustret atque dispellat. Quod dilucide Tertullianus 
admonet: « Hoc unum gestit interdum (veritas), ne ignorata 
damnetur », ? hodie, si umquam alias, animo reputare perop- 
portunum est. Debet praeterea sacerdos praeiudicatas falsasque 
opinationes, quas aggesserit adversariorum simultas, e mentibus 
arcere; aetatis huius hominibus, veritatis appetentissimis, eam- 
dem serena praebere sinceritate; incertos adhuc animos, vel du- 
bitatione laborantes, erigere, confirmare, et ad securum illius 
catholicae fidei portum, quam edocti fortiter amplectantur, tuto 
fidenterque adducere; pertinacibus denique protervi erroris in- 
cursionibus strenuum opponere animosumque pectus ac non 
perturbatam solidamque virtutem. 

Sacerdos igitur, Venerabiles Fratres, etsi sui muneris occu- 
pationibus curisque distentus, altiora pro viribus gravioraque 
Theologiae studia repetat, atque adeo illius adiumentis doctri- 
nae, quam in Seminario hausit, uberiorem cotidie addat sacra- 
rum disciplinarum eruditionem, qua quidem magis magisque 
ad concionandum animosque regendos idoneus evadat. * Idem 
praeterea, ut concrediti officii decus postulat, utque fidem aesti- 
mationemque populi, quemadmodum addecet, sibi conciliet — 
quod procul dubio pastoralem operam suam efficientiorem red- 
det — illa vel profanarum scientiarum copia praeditus esto, 
quas hodie exculti homines commune veluti patrimonium ha- 
bent; sancte videlicet esto suorum temporum progressionibus 
necessitatibusque non impar, eodem nimirum modo, quo ca- 

tholica Ecclesia aetates omnes omnesque gentes complectitur, 
bona cuiusvis incepta fovet ac provehit, ac veri nominis scien- 
tiarum, etsi audaces, ad altiora processus, nedum metuat, adiu- 
vat. Semper equidem cleri homines in quibuslibet humanae 
doctrinae itineribus praecessere alacres; immo etiam aliquando 
ita primum agmen assecuti sunt, ut nihil aliud nisi « litteris 
eruditum » clerici nomen sonaret. Non modo Ecclesia incolu- 
mes humanitatis veteris codices servare enisa est, qui absque 
sua ac monachorum ope pessumdati ac fere omnino deperditi 
essent, sed per suorum etiam illustrium Doctorum operam in 
perspicuo posuit humanas omnes aognitiones catholicae fidei 
explanationi tuitionique inservire posse. Cuius profecto rei 
Nosmet ipsi, vel recens exemplum praebuimus praeclarissi- 
mum, cum sanctorum caelitum Doctorumque infula insignem 
illum decoravimus summi Aquinatis magistrum, Albertum di- 
cimus Theutonicum, quem iam eiusdem aetatis homines Ma- 
gnum universalemque Doctorem nuncupantes venerabantur. 
Nunc, procul dubio, a sacri ordinis viris hoc contendere non 
possumus ut in omni scientiarum campo primas ipsi ferant; 
iam siquidem humanae doctrinae rationes atque opes tam ma- 
gnae sunt, ut nemo unus possit, nedum ceteris in quibuslibet 
eius partibus praestare, eas omnino complecti. lis tamen e cleri 
ordine animum addere prudenti consilio opportunum est, qui 
peculiari voluntatis suae inclinatione virtutisque dotibus prae- 
diti, ad unam alteramve e disciplinis et artibus — quae tamen 
ecclesiastici muneris professionem non dedeceat — sese vocari 
quodammodo sentiant; quandoquidem hoc, si suis contineatur 
finibus moderateque Ecclesiae praeceptis regatur, in eiusdem 
Ecclesiae ornamentum ac decus eiusque Capitis Iesu Christi 
gloriam procul dubio redundat. Atque itidem ceteris sacrorum 
administris omnibus non satis esto ea disciplinarum cultura 
animum exornare suum, quae superioris aevi necessitatibus par 
fuisse videatur, sed reapse altiorem plenioremque omne genus 
doctrinam potiri iidem enitantur, quae ad elatissimum illum am- 
plissimumque gradum pertingat, ad quem nostra in praesens 

aetas, valde revolutis saeculis praestans — ut in universum de 
scientiarum pervestigationibus loguamur — data diligenter 
opera provecta est. 

Quodsi Deus interdum, « ludens in orbe terrarum », ' homi- 
nes, nostris etiam temporibus, voluit, harum, de quibus loqui- 
mur, disciplinarum copia fere omnino expertes, ad sacerdo- 
talem dignitatem provehere, per eosdemque rerum mirabilia 
operari; id eo consilio procul dubio evenit, ut pluris a nobis san- 
ctimonia quam doctrina fiat, utque nos fidem nostram, potius 
quam in humana, in divina ope collocemus: imo etiam, hac de 
causa, nobis peropportunum est salutarem illam sententiam 
identidem repetere intentoque animo reputare: « Quae stulta 
sunt mundi elegit Deus, ut confundat sapientes... ut non glorie- 
tur omnis caro in conspectu eius ». ? Attamen, quemadomodum 
in naturae ordine divina rerum miracula vim naturalium legum 
momento temporis intermittunt, sed easdem non abrogant; ita 
eiusmodi homines — in quibus vitae sanctitas cetera omnia 
quodammodo compensat atque explet — ut prorsus sunt su- 
perna virtute praediti, praeceptorum veritatem necessitatem- 
que, quae Nos inculcando tradidimus, nedum demant, non mi- 
nuunt. 

Iamvero, quod sacrorum administri, ut diximus, virtutis sa- 
pientiaeque laudibus in exemplum eniteant oportet, ut ab iisdem 
« bonus odor Christi » * usque quaque effundatur, hoc in prae- 
sens idcirco magis magisque opportunum ducimus, quod ca- 
tholicorum hominum Actio — illud nempe inceptum, quod 
Nos tantopere solatur ac reficit, quodque animos ad excelsiora 
excitat perfectionis fastigia — laicorum ordinis homines arctius 
cum sacerdotibus coniungit, ut et hos adiutrici opera adiuveni, 
et doctrinae duces, christianae vitae studiique apostolici exem- 
pla omnino habeant. 


Prov., VIII, 31. 
* I Cor., I, 2, 2. 
* Cfr. II Cor., 15. 

III 


At si tam grandis est catholici sacerdotii dignitas, si tam 
eximias postulat animi dotes, consequitur indidem, Venerabiles 
Fratres, necessarium omnino esse ut sacrorum alumni recta con- 
sentaneaque ratione instituantur. Necessitatis huius sibi conscia 
ac memor Ecclesia nihil fortasse magis, per saeculorum decur- 
sum, actuosa maternaque sollicitudine provexit, quam idoneam 
suorum conformationem sacerdotum. Ea siquidem non igno- 
rat, quemadmodum populorum mores eorumque christianae 
fidei professio e cleri opera pendent, ita eamdem operam ex 
accepta a sacrorum administris institutione vim haurire suam, 
cum in eos etiam illa Spiritus Sancti sententia cadat: « adole- 
scens iuxta viam suam, etiam cum senuerit, non recedet ab 
ea ». ' Quamobrem ipsamet, Numinis instinctu ducta, Semina- 
ria esse ubicumque gentium instituenda decernit, in quibus sin- 
gulari cura sacri ordinis alumni educentur. Quotquot igitur, 
Venerabiles Fratres, gubernandae Ecclesiae munus Nobiscum 
participatis, Seminaria veluti in oculis feratis oportet; eadem- 
que praecipuae sunto vestrarum curarum partes. Diligens im- 
primis esto moderatorum magistrorumque delectus atque illius, 
peculiari modo, cui gravissimum concredatur officium sacerdo- 
talis animorum conformationis. Sacris eiusmodi conlegiis sacer- 
dotes tribuite maxima virtute ornatos; neque gravemini eos e 
muneribus abstrahere, specie quidem maioris ponderis, quae 
tamen cum hac capitali re, cuius partes nulla alia susceperit, 
comparari nequeunt. Aliunde etiam eos exquirite, ubicumque 
ad pernobile hoc institutum aptos idoneosque inveniatis. Eius- 
modi sunto, ut sacerdotales virtutes exemplo vel magis quam 
alloquio doceant; atque ita doctrinam impertiant, ut fortem, 
virilem et apostolicum animum in sacrorum alumnis effingant. 
Eorum opera, pietas, castimonia, morum studiorumque disci- 
plina in Seminario efflorescant; atque instituendi iuvenes et in 


Prov., XXII, 6. 

praesens adversus vitiorum illecebras et in posterum contra ea 
quae ingruant, gravioris momenti discrimina, — quibus quidem 
obsistant oportet, « ut omnes faciant salvos » — ' sedulo prae- 
muniantur. 

Utque qui futuri sunt sacerdotes, illam, ut diximus, quam 
tempora postulant, doctrinam assequi valeant, id gravissimum 
officium est, ut, posteaquam classicas, quas vocant, disciplinas 
calluerint, scholasticam philosophiam affatim imbibant, recte- 
que in eadem se exerceant « ad Angelici nempe Doctoris ratio- 
nem, doctrinam et principia ». ? Haec « philosophia perennis », 
quemadmodum Decessor Noster immortalis memoriae Leo XIII 
eam vocabat, non dumtaxat iisdem necessaria est ut altius chri- 
stianae veritatis capita speculentur, sed etiam ut, adversus 
quaslibet nostrae huius aetatis fallacias, communiantur, et 
in quavis, quam instituturi sint, studiorum pervestigatione eo- 
rum mentis acies ita exacuatur, ut vera dispicere magis aptius- 
que possint quam ii, qui huius philosophicae sint institutionis 
expertes, quantumvis ampliore eruditione praediti. 

Quodsi, ut alicubi contingit, vel angustiores Dioecesis fines, 
vel exigua eademque’ lamentabilis alumnorum copia, vel deni- 
que idoneorum hominum rerumque penuria non concedant ut 
Episcopus quisque proprium optimeque instructum Seminarium 
habeat — ad normas nempe Codicis Iuris Canonici, * ceterasque 
Ecclesiae praescriptiones — tum summopere opportunum est 
ut sacri eiusdem regionis Antistites vires fraterno animo coniun- 
gant, easque in commune Seminarium conferant, quod nobilis- 
simo demandato muneri omnino respondeat. 

Haud mediocres, quae inde orientur, utilitates procul dubio 
suscepta incommoda atque impensas resarcient; ac vel id, quod 
Episcoporum animos nonnumquam maestitia afficit — suos ni- 
mirum sacrorum alumnos cernere ab Pastore per temporis spa- 
tium abstractos, qui apostolicum, quo flagrat, studium in suos 


' Cfr. I Cor. IX, 22. 
2 Cod. Iur. Can., c. 1366, § 2. 
* Cod. Iur. Can., tit. XXI, ee. 1352-1371. 

laboris socios transfundere percuperet, itemque a locorum fini- 
bus abductos, ubi aliquando ipsimet suam navabunt operam.— 
id etiam, dicimus, satis superque idcirco compensabitur quod 
eos stato tempore excipient illa spiritualium rerum copia insti- 
tutos conformatosque, quam maiore cum Dioecesis suae pro- 
fectu, ceteris impertient. Quapropter id genus incepta non modo 
Nos provehere atque fovere numquam intermisimus, sed eadem 
etiam, occasione data, suasimus ac vehementer commendavi- 
mus. Ac pro Nostra parte, ut omnes norunt, magnis impensis 
curis grandique pecunia, haud pauca istiusmodi Seminaria, 
ubi necessitas hoc postulare videbatur, aut e solo excitavimus, 
aut amplificata voluimus, aut aptiora denique reddidimus; 
idque, quod in Ecclesiae utilitatem, si unquam aliud, cessurum 
esse reputamus, et in posterum, iuvante Deo, accuraturi sumus. 

Hoc veruntamen, quod laudabiliter eo nititur, ut sacrorum 
alumni quam rectissime instituantur, parum sane profectus pe- 
pererit, si eorum delectus, quorum causa Seminaria exstant, 
haud consentanea diligentia fiat. Ad quem quidem delectum 
omnes, pro virili cuiusque parte, adiutricem operam conferant, 
quotquot cleri conformationi praeponuntur. Moderatores nempe, 
animorum disciplinae rector, ac confessarii — ad sui tamen 
cuiusque muneris fines ac terminos — quemadmodum hanc, di- 
vino instinctu inditam, ad ineundum sacerdotium inclinatio- 
nem omni ope fovere ac roborare debent, ita eos eodem diligen- 
tiae studio opportunoque tempore a sacno Ordine arceant, quos 
non idoneos perspexerint atque adeo inutiles ad digne sacerdo- 
talia officia sustinenda. Ac quamvis aptius sit haud nimio serius 
ad hanc eiectionem devenire, quod mora soleat hisce de rebus 
et errores inducere et detrimenta afferre, attamen, quaelibet re- 
morandi causa fuerit, cum primum e recto itinere deerratum 
esse aperte patuerit, tum, nullo habito hominum respectu, vi- 
tio medendum est. Quibus vero hanc ineundi deliberationem 
officium est, eos non falsi nominis misericordia moveat, quae 
non modo in Ecclesiam, cui quidem iners vel indignus admi- 
nister praeberetur, sed in iuvenem ipsum crimen evaderet, qui 

vid deceptus, summo cum aeternae salutis discrimine, sibi ce- 
terisque offensioni esset. 

Neque is, qui prudenti vigilantique cura Seminario praeest, 
quique concreditos sibi iuvenes, alium ex alio, studiosa sollici- 
tudine prosequitur, eorumque mentis dotes impulsionesque di- 
ligenter rimatur, perdifficulter dispexerit atque compereril 
quisnam ex iis ad suscipiendum sacerdotium superno nutu ad- 
vocetur. Quae quidem ad sacra capessenda munia proclivis in- 
clinatio, uti probe nostis, Venerabiles Fratres, potiusquam ex 
intimo conscientiae invitamento sensuumque motu, quae in- 
terdum deesse possunt, ex recta eorum propensione eruitur in- 
tentioneque mentis qui sacerdotio inhiant, cum iis corporis ani- 
mique virtutum ornamentis coniuncta, quae eosdem ad hoc offi- 
cium amplectendum idoneos reddant. Qui ad sacrum huiusmodi 
institutum ea una nobilique de causa contendat, ut divino fa- 
mulatui animarumque saluti se dedat, simulque et solidam pie- 
tatem et probatam vitae castimoniam, et consentaneam, ut dixi- 
mus, doctrinam assecutus sit vel assequi nitatur, is profecto, ut 
perspicuo patet, ad sacerdotale ministerium a.Deo vocatur. At 
qui, contra, ab improvidis forsan parentibus compulsus, hoc 
idem eo consilio complecti velit, ut terrena, quae captanda pro- 
spexerit, emolumenta ac commoda potiatur — quod quidem ela- 
pso tempore crebrius contingere poterat —; qui ab disciplina ob- 
temperationeque plerumque abhorreat, parum sit ad pietatem 
proclivis, nec satis laboris animarumque salutis studiosus; qui, 
peculiari modo, ad libidinis illecebras sese pronum impertiat, 
neque iam diu experiendo ostenderit illius dehonestamenta ef- 
fugere posse; qui denique ad disciplinarum studia ita haud 
idoneus evadat, ut portendi liceat praescriptum eorum curricu- 
lum non posse eum, satis moderatoribus facientem, perficere; hi 
omnes ad sacrum hoc munus ineundum non nati aptique sunt: 
atque adeo si ab Seminarii aedibus opportuno tempore non ar- 
ceantur, difficilius in posterum inde se abducere poterunt, ac for- 
sitan, quaamquam non divino instinctu neque sacerdotalis animi 
studio ducti, gravissimi tamen huius officii vinculis se obstrin- 

gent. Perpendant igitur Seminariorum rectores, animadvertant 
ii qui in id genus domiciliis vel iuvenum animis moderantur vel 
sacras confessiones excipiunt, quam magni periculi — ad Deum, 
ad Ecclesiam et ad ipsos iuvenes quod attinet — auctores fiant, si 
suas cuiusque partes omni ope non expleant, ne eiusmodi erra- 
tum perpetretur. Quod vero diximus spiritualis etiam discipli- 
nae moderatores itemque sacros confessarios hoc discrimen, pro 
concredito officio, in se recipere; hoc ita intellegendum est non 
quasi iidem possint extrinsecus quoque ac publice operam pro- 
ferre suam — quod immo vel ex religiose suscepto munere, vel 
ex inviolabili sacramenti secreto iisdem vetitum est — sed ita 
potius, ut in cuiusque iuvenis animum efficacem vim exserant, 
eosque firma paternaque constantia regant, prout assequenda 
sempiternae salutis bona postulent. Quamobrem ipsi — tum 
praesertim, cum externae rei moderatores vel neutiquam, vel 
enervate ac languide, suas partes peragant — non aptos aeque 
atque indignos, humano nullo habito respectu, pro officio iu- 
beant e sacris Seminarii saeptis, dum tempus est, recedere; 
eaque in causa pertractanda tutiorem semper sententiam am- 
plectantur, quae quidem, ad rem quod attinet, multo magis sa- 
crorum alumnis favet, cum eos ex itinere avertat, per quod ad 
aeternam ruinam adduci possent. 

Quodsi interdum non luculenter satis huiusmodi officium pa- 
teat, eam saltem iidem auctoritatem adhibeant quae ex sibi cre- 
dito munere paternaque in alumnos caritate oritur, ut eos ad 
sponte sua ab instituto recedendum inducant, quos non ita, ut 
oportet, animatos noverint. Habeant alte confessarii illa in ani- 
mis insculpta, quae S. Alphonsus de Ligorio haud absimili de 
causa’ docet: « Ut plurimum, quo severius (hac in re) confes- 
sarius cum paenitentibus agit, eo tutius ipsorum saluti con- 
sulit; ac contra, eo se duriorem paenitentibus praestat, quo ipsis 
se faciliorem impertit. S. Thomas a Villanova confessarios id 
genus, aequo nempe leniores, impie pios vocabat. Huiusmodi 
caritas contra caritatem repugnat ». } 


* §. Aur. M. pe’ Liguori, Opere asc., vol. III (ed. Marietti, 1847), pag. 122. 

At rei, de qua dicimus, periculum in Episcopum, uti perspi- 
cuum est, potissimum recidit, cui ex destricto Ecclesiae iure 
imperatur ut « sacros ordines nemini conferat, quin ex posi- 
tivis argumentis moraliter certus sit de eius canonica idonei- 
tate; secus non solum gravissime peccat, sed etiam periculo sese 
committit alienis communicandi peccatis ». | Quod legis prae- 
scriptum hanc S. Pauli ad Timotheum sententiam quodammodo 
refert: « Manus cito nemini imposueris, neque communicaveris 
peccatis alienis ». ? « Quid est cito manus imponere — quemad- 
modum 8. Leo Magnus, Decessor Noster, commentatur — nisi 
ante aetatem maturitatis, ante tempus examinis, ante meritum 
oboedientiae, ante experientiam disciplinae, sacerdotalem ho- 
norem tribuere non probatis? Et quid est communicare peccatis 
alienis nisi et talem effici ordinantem, qualis est ille qui non 
meruit ordinari? » * quandoquidem, ut Chrysostomus, Episco- 
pum alloquens, dicit: « Peccatorum eius tam praeteritorum 
quam futurorum tu quoque poenam dabis, qui illi dignitatem 
dedisti ». 4 

Gravissima hac sententia, Venerabiles Fratres, maximopere 
formidolosum signifieatur onus, quo perterritus insignis Me- 
diolanensium Episcopus 8S. Carolus Borromaeus aiebat: « Qua 
in re modica etiam negligentia mea maximam irrogare mihi 
potest culpam ». * Saluberrimum igitur 8. Ioannis Chrysostomi 
monitum amplectamini: « Non post primam probationem, nec 
post secundam, vel tertiam, sed postquam circumspexeris et 
accurate examinaveris, tunc impone manus ». ® Quod quidem de 
candidatorum sanctimonia in primis intellegatur oportet. 
Auctore enim piissimo Episcopo et Doctore, Alphonso nempe 
Maria de Ligorio: « Non sufficit quod Episcopus nihil mali no-- 


* Cod. Iur. Can., ¢c. 973, 3. 

I Tim. VY, 22. 

* S. Leo Maanus, Epist., 12 (Micne, P. L., LIV, 647). 

* S. Io. Curysost., Hom. 16 in Tim. (Miane, P. G., LXII, 587). 

* S$. Caron. Borrom., Hom. ad ordinandos, die 1 iunii 1577 (Homiliae, ed. bibl. Am- 
bros. Mediolani, 1747, t. IV, pag. 270). 

* S. Io. Curysost., Hom. 16 in Tim. (Miene, P. G., LXII, 587). 

verit de ordinando, sed debet fieri certus de eius positiva probi- 
tate ». ! Hac in causa, nimiae austeritatis invidiam, quae facile 
inde oritur, posthabentes, ita concredito vobis iure officioque 
utamini, ut hanc experimentis cognoscendam probitatem in 
antecessum expostuletis, ac, si quid dubii relictum fuerit, ad 
aliud tempus sacrorum ordinum collationem prolatetis. « Apta 
namque — ut 8. Gregorius Magnus egregie docet — aedifi- 
cationibus de silvis succiduntur, nec tamen adhuc viridibus 
aedificii pondus imponitur, nisi eorum viriditatem multorum 
dierum mora siccaverit et apta ad necessarium usum effecerit; 
quae observantia si forte negligatur, citius superimposita mole 
franguntur »; * cui comparationi haec Angelici Doctoris dilu- 
cida verba apprime resonare videntur: « Ordines sacri praeexi- 
gunt sanctitatem...; unde pondus ordinum imponendum est 
parietibus iam per sanctitatem desiccatis... ab humore vi- 


tiorum ». 
Ceterum si, quoad suae cuiusque sunt partes, ecclesiasticis 


praescriptis plene perfecteque fuerit satisfactum itemque nor- 
mis obtemperatum, quas hac super re per Sacrum Consilium 
Sacramentorum disciplinae praepositum paucos abhinc annos 
edidimus, ‘ causae profecto magnam partem demovebuntur, 
cur catholica Ecclesia lacrimas fundat simulque christianus po- 
pulus in sacerdotum moribus offendat. Ac verba Nostra hoc loco 
ad supremos moderatores Religiosorum Ordinum convertentes, 
eos monitos vehementer volumus, ut in instituendis ad sacer- — 
dotium alumnis, si quos forte habeant, non modo legibus obse- 
quantur, non secus ad eos * atque ad saecularem clerum a Nobis 
datis, sed ad se etiam ea omnia spectare arbitrentur, quae hacte- 
nus de sacra iuventute colenda in universum perdocuimus; ea 
vel etiam de causa, quod Episcopus religiosos iuvenes sacris 


S. M. DE Licuorti, Theol. mor, de Sacram. Ordin., n. 803. 

S. Grecor. Maen., Epist., libr. IX, ep. 106 (Miane, P. UXX, 1031). 

§. THom, Aguin., Summ. Theol., 24-28e, q. 189, a. 1, ad 3™. 

* Instructio super scrutinio candidatorum instituendo antequam ad Ordines promo- 
veantur, d. d. 27 dee. 1930 (A. A. 8., vol. XXIII, p. 120). 

* Instructio ad supremos Religiosorum, etc. Moderatores de formatione clericali, etc., 
d. d. 1 dec. 1931 (A. A. S., vol. XXIV. pp. 74-81). 

ordinibus initiaturus, ad moderatorum suorum iudicium rem ut 
plurimum defert. 

Nec quidquam de debita severitate vel Episcopi vel religio- 
sarum sodalitatum rectores remittant, eo ducti metu, ne aut in 
Dioecesi aut in religioso Instituto sacerdotum copia immi- 
nuatur. Hanc opinionis captionem §. Thomas Aquinas, ut iam 
occupaverat, ita, quo erat ingenii acumine sententiarumque pla- 
nitate, revicerat: « Deus numquam ita deserit Ecclesiam suam, 
quin inveniantur idonei sufficientes ad necessitatem plebis, si 
digni promoverentur et indigni expellerentur ».! Ceteroqui 
praeclarissimus idem Doctor, verba Concilii Oecumenici Late- 
ranensis IV ? ex verbis propemodum reddens, peropportune 
monet: « Si non possent tot Ministri inveniri, quot modo sunt, 
melius esset habere paucos Ministros bonos quam multos ma- 
los ». > Qua quidem cum magni ponderis sententia id plane 
concinit, quod frequens Episcoporum ex Italia multitudo tum a 
Nobis excepit, cum undique gentium sacrorum alumni Romam 
convenerunt, iubilarem sacerdotii Nostri memoriam celebrandi 
causa; monuimus videlicet pluris esse procul’ dubio unum tan- 
tummodo sacerdotem haberi, qui sit omni ex parte ad sacerri- 
mum officium suum institutus, quam plures, qui aut nihil aut 
parum sint ad idem conformati. In his enimvero nihil spei Ec- 
clesia reponere potest, ut ei non sit potius horum causa effuse 
lugendum. ‘ Reformidandae equidem aliquando, Venerabiles 
Fratres, a nobis reddendae erunt rationes Pastorum Principi ° 
eidemque supremo animarum Episcopo, * si populos rectoribus 
inertibus imperitisque magistris permiserimus! 

At quamquam eorum qui probe sacrae iuventuti fingendae 
impendunt studia, nullo pacto oportet praecipuas curas de 
alumnorum copia esse, omnium tamen est conari ut, spirituali- 


S. TuHom. Aquin., Summ. Theol., Supplem., q. 36, a. 4, ad 1™. 

one. Later. IV, an. 1215, can. 22. 

S. THom. Aguin., loc. cit. 

Cfr. Osservatore Romano, anno LXIX, n. 21.022 (an. 1929, n. 176; 29-30 luglio 1929). 
Cfr. I Petr., V, 4. 

cfr. I Petr., Ii, 2%. 

bus publicae rei augescentibus necessitatibus, strenuae simul 
peritaeque in vinea Domini operae augeantur. Cuius quidem 
optimae rei assequendae rationem prae ceteris efficacem aditu- 
que omnibus facilem, precandi nimirum assiduitatem, ex Iesu 
Christi praecepto commendamus, qui dixit: « Messis quidem 
multa, operarii autem pauci; rogate ergo Dominum messis, ut 
mittat operarios in messem suam ». 1 Num qua vota sacratis- 
simo Redemptoris Cordi his gratiora susceperimus? Quando- 
nam citius copiosiusque nobis precantibus satis speremus fieri, 
quam cum haec rogamus, quae tantopere cum divinissimi illius 
Cordis studiis consentiunt? « Petite — igitur — et dabitur vo- 
bis »; ? precando videlicet, bonos sanctissimosque sacerdotes 
Ecclesiae suae a Deo excitari efflagitate. Non deerit profecto sup- 
plicationibus ille vestris, qui si tales nullo non tempore per 
saecula impertiit sacerdotes, vel frequentiores tunc largitus est, 
cum temporum morumque cursus magis videbatur sacrorum 
alumnis conscribendis inimicus; cuius rei, ut ceteros praeter- 
mittamus, testimonio sunt praestantissimi viri saeculo xtx ex 
utroque clero exorti; in quibus, siderum praecipuae magnitu- 
dinis instar, tres illi sanctitatis heroes, ob egregia etsi absimilis 
generis facinora, eminent, quos Ipsimet, summo cum animi 
solacio, in Sanctorum album rettulimus: Sanctos dicimus Ioan- 
nem Mariam Vianney, Iosephum Benedictum Cottolengo et 
Ioannem Bosco. 

Nihilominus nullae ex homini permissis iudustriis curisque 
neglegendae sunt, quae illuc in primis spectent, ut in generosis 
iuvenum animis divinitus acceptus afflatus quam diligentissime 
excitetur; quapropter et merita laude hoc loco extollimus, et, 
fausta cupientes, Nostra commendatione vehementer saluber- 
rima illa praedicamus opera sedulaque incepta, Sancti quidem 
Spiritus instinctu exorta, quae, vel tuendis, vel provehendis 
iuvandisve ad sacerdotalia munia animorum propensionibus 
maxime conducant. Ita ut illud appareat a 8S. Vincentio a 


Matru., IX, 37, 38. 
* Matra., VII, 7. 

Paulo, insignis caritatis viro, verissime dictum: « Quantum- 
cumaue @ogitatione effecerimus, semper utique experiemur ad 
maioris momenti institutum numquam nos conferre potuisse 
operam, quam si bonos sacerdotes excitaverimus ». ' Re enim 
ipsa nihil sive summo Dei numini acceptius, sive catholicae Ec- 
clesiae honestius, sive denique hominum animis muneri dari 
salubrius potest, quam sancti sacerdotes. Si qui igitur calicem 
aquae ex Christi discipulis minimo praebuerit « non perdet mer- 
cedem suam », ? quam mercedem pretiumque eos esse laturos 
arbitramini, qui sacrum Calicem, Redemptoris sanguine rube- 
scentem, integris adulescentis levitae manibus quasi porrexe- 
rint, eidemque iuveni, in extollendo ad caelum tanto pacis ac 
prosperitatis pro hominibus pignore, veluti adiutores acces- 
serint? 

Atque heic iterum gratissimo animo Nostro Actio illa Catho- 
lica succurrit, tantopere a Nobis imperata, provecta atque pro- 
pugnata, quae, ut laicos homines cum ecclesiastica hierarchia 
communione laborum coniungit, ita facere haudquaquam potest 
quin hoc tam magni ponderis negotium ad se potissimum perti- 
nere putet. Enimvero pernobilem hanc militiam ut quovis chri- 
stiane coeptorum genere, ita hoc maxime praecellere libentis- 
sime videmus; cui plane laudandae navitati id Deus praemii 
tribuere amplissime videtur, ut quam plurimos e iuvenum con- 
sociationibus ad utrumque clerum educat atque deligat. Quod 
praeterea argumento est quam recte Actio Catholica vel cum 
frugifero agro comparari possit, ubi virtutum omne genus 
semina contineantur, vel verius cum diligenter consaepta im- 
pigreque exculta areola, ubi fragrantiores suavioresque flosculi, 
a periculis remoti, dehiscant. Intellegant igitur sodales quanto 
hisce de causis honore Actio Catholica afficiatur; habeantque 
sibi omnes persuasum laicos homines nullo potius pacto quam 
augendis utriusque cleri ordinibus, illam « regalis sacerdotii » 


’ Cfr. P. Renaupin, St. Vincent de Paul, chap. V. 
X, 42. 

se dignitatem participaturos, quam Apostolorum Princeps uni- 
versae redemptorum hominum multitudini asseruit. + 

Verum enim vero, praecipuum nativumque viridarium, ubi 
propagandos in sacra ephebea flores germinare atque emergere 
oportet, est procul dubio habendus domesticus convictus, qui 
christiane quidem sapiat, christianeque agat. Re enim ipsa 
constat sacrorum Antistitum ac sacerdotum plerosque « quo- 
rum laudem nuntiat Ecclesia » ? tum dignitatis tum sanctimo- 
niae suae germina vel a patre accepisse christiana fide ac vir- 
tute spectato, vel a matre castimoniae ac pietati apprime de- 
dita, vel a tota denique familia, cuius membra caritatis in Deum 
atque in proximos integre perfecteque formam referrent. 

Quod contra minus saepe fit, clarius convincit quid sit ex 
communi providentissimi Dei ordine statutum. Ubi namque 
familia tam sancte sit informata ut parentes, Tobiae et Sarae 
progenitorum instar, frequentem a Deo deposcant posteritatem 
« in qua benedicatur nomen Domini in saecula saeculorum » * 
grateque coeleste donum carissimumque pignus divinitus acce- 
ptum, subolem nempe, a primis aetatulis ad Dei timorem, ad 
incensum erga Iesum eucharisticis velis delitescentem atque 
erga Deiparam Virginem amorem, ad sacrorum denique viro- 
rum locorumque observantiam effingant et alant; ubi liberis 
semetipsos parentes absolutum probitatis, laboris, ac pietatis 
exemplar proponant; ubi item liberi parentes suos videant in- 
ter sese amare, sacra saepe per annum participare, ac non modo 
statis ab Ecclesia diebus certo ciborum genere abstinere ac ie- 
iunii legi obtemperare, sed voluntariae etiam corporis castiga- 
tionis studio permoveri; ubi cunctam videant in unum congrega- 
tam familiam communes Deoque gratas fundere preces; ubi 
iidem praeterea videant parentes, misericordia ductos, proxi- 
morum egestati pro. potestate opitulari; tunc non contingere 
non potest ut et omnes filii vitam cuiusque suam parentum 


* Of. J Pete. 9. 
? Cfr. Eccli., XLIV, 15. 
* Cfr. Tos., VIII, 9. 

exemplis conforment, et unus saltem huic Divini Magistri 
assentiat vocatui: « Veni sequere me » ' « et faciam te fieri pi- 
scatorem hominum ». * O fortunati coniuges qui, si ea animi 
excelsitate non sunt, ut, quod superioribus saeculis quam nunc 
crebrius fieri consueverat, divinos istiusmodi invitatus filiis 
suis precando a Deo concilient, cum tamen hi ad sacerdotalia 
munera vocantur, tantum abest ut iisdem obsistant, ut etiam 
insigni honore sese afiectos, familiamque suam peculiari cari- 
tatis pignore donatam arbitrentur. 

At vero, vel ex iis qui in catholica fide se iactant, parentes 
saepenumero non desunt — praesertim in sublimioribus atque 
eruditioribus Civitatis ordinibus — qui non modo aegre ferant 
Deo mancipari filios suos, verum etiam huic delectui eiusmodi 
fallaciis obniti non vereantur, quibus carissimae subolis simul] 
divinitus facta selectio, simul fides aeternaque salus pericliten- 
tur. Quae pessima exempla, e quibus necessario proficiscitur ut 
populi primores nonnisi perpaucos sacerdotali cohorti suppedi- 
tent adulescentes, non minori nunc probro ipsis vertunt, quam, 
anteactis iemporibus, ad ecclesiastica ministeria vel invitos vel 
ineptos adegisse filios. * Etenim, si hodiernae vitae oblecta- 
menta, si innumerabiles corruptelarum illecebrae, quae in fre- 
quentioribus nominatim urbibus iuventuti struuntur, si discendi 
ludi multis locis praecipua in causa sunt, cur in nobilium atque 
opulentorum domibus Christo invitanti, ut plurimum, aures non 
dentur, diffitendum tamen non est id palam quoque facere qua- 
tenus in huiusmodi domibus catholicae fidei acies hebescere 
coeperit. Si namque christiani coniuges ad fidei praecepta res 
omnes referrent, quamnam iidem.filiis suis ampliorem digni- 
tatem, quodnam munus exoptarent excellentius illo, quod ho- 
minum angelorumque religione dignum esse declaravimus? Res 
ipsa antiquo ac peracerbo experimento confirmat multas lacri- 
mas tum liberis suis, tum sibi nullius consilii parentes excus- 


1 MarrH., XIV, 21. 
? Cfr. Marrn., IV, 19. 
* Cfr. Cod. Iur. Can., ec. 971. 

sisse, qui proditione quadam — vocem hanc ne habeatis aequo 
duriorem — subolem suam a divino delectu abduxissent. Atque 
utinam eorum lacrimae ne adeo effundantur serius, ut in 
aeternitatis aevum eliciantur. 


IV 


Nunc autem vos, dilecti filii, patris animo compellamus, 
quotquot ex utroque clero ubique gentium versamini. Atque 
vobis « gloriae nostrae et gaudio»? qui « pondus diei et 
aestus » ? viriliter animoque magno sustinentes, Nobis et No- 
stris in Episcopatu Fratribus adiutores in Christi pascendo grege 
vos impertimini, grata equidem cum voluntate de impensis 
actuose laboribus, stimulos, ut tempora postulant, admovemus. 
Quo enim inclinatior videtur aetatis cursus, eo a vobis, qui 
« estis sal terrae, estis lux mundi », * acriores animi viresque 
ad hominum salutem paratiores optimo iure deposcuntur. 

Sed, ut quam confertis operam, aspirante iuvanteque Deo, 
optatorum fructuum copiam pariat, vitae sanctitate excellatis 
oportet. Hoc praecipuum cathoiici sacerdotis ornamentum adeo 
valet, ut, eo remoto, ceterae animi laudes nihil fere possint; eo 
vero praesente, etsi ceterae dotes non eminent, res tamen mira- 
biles peragi possint; quod — ut duo instar plurium sint — 
S. Iosephus a Copertino ostendit, et recentiore aetate demissis- 
simi ille animi vir, loannes Maria Vianney, quem universis ani- 
marum curatoribus exemplum eumdemque caelestem patro- 
num statuimus. Quam ob rem « videte — cohortatione ad vos 
utimur Doctoris gentium — videte vocationem vestram »; * 
quia si haec animo cogitationeque contemplati fueritis, facere 
neutiquam poteritis, quin cotidie pluris gratiam aestimetis, 
vobis sacros suscipientibus ordines collatam, atque spiritus 


1 Thessal., 11, 20. 

XX, 12. 

Ofr. Matru., V, 18-14, 
7 Oof#., I, 2. 

strenue sumatis ut « digne ambuletis vocatione, qua vocati 
estis ». ! 

Quod maxime salutare propositum ut ad effectum deducatis, 
uberi vobis fructui illud fore non dubitamus institutum, quod 
f. r. Decessor Noster Pius X in piissima ac saepe vobis pervol- 
venda « Exhortatione ad clerum catholicum » ? potioribus ra- 
tionibus accenset quibus sacerdotalis gratia alatur atque au- 
geatur; quodque Nosmet ipsi haud semel, opportunitate data, 
ac praesertim per Encyclicas Litteras « Mens Nostra » ° et chri- 
stifidelibus omnibus enixe, et sacerdotibus enixius praecepi- 
mus: Spiritualia dicimus Exercitia. Et quemadmodum quin- 
quagesimum sacerdotii Nostri natalem exeuntem apud filios 
Nostros utilius atque salubrius commemorandum non putavi- 
mus, quam si per Encyclicas, de quibus diximus, Litteras, eis 
auctores vehementer essemus ut in vitam aeternam salientem 
aquam ‘ ex hoc iugi fonte derivarent, qui providentis Dei con- 
silio in Ecclesia scatet; eodem sane modo nunc vos, dilecti 
filii, eo Nobis cariores quo Nobiscum elaboratis constantius ad 
Christi regnum inter homines stabiliendum,*maximopere ite- 
rum vos hortandos, putamus, viam hanc sanctimoniae adipi- 
scendae ne praetermittatis. Immo vero meliore qua poteritis ra- 
tione, pro datis a Nobis normis, identidem secedite ad sacras 
animi meditationes instituendas, non per temporis dumtaxat 
spatia, ecclesiasticis legibus praescripta, ° sed, quoad licueric, 
saepius etiam atque diutius; ac praeterea singulis mensibus, ab 
cotidianis negotiis remoti, peculiari secessui diem destinate, ut 
semper fuit piorum sacerdotum in more. ° 

E sacris huiusmodi secessibus id etiam profluere utilitatis 
quandoque potest, ut qui « in sortem Domini » non a Christo 
ipso adscitus, sed terrenis suis consiliis ductus venerit, « re- 


' Rphes., IV, 1. 

2 A. 8. 8., vol. XLI, pp. 555-577. 

* A. A. S., vol. XXI, pp. 689-706. 

‘ Cfr. Io., IV, 14. 

® Ofr. Cod. lur, Can., ec. 126, 595, 1001, 1367. 

suscitare gratiam Dei » ' possit; nam cum et is iam sit Christo 
Ecclesiaeque perpetuo vinculo addictus, facere idcirco non.po- 
test quin illud S. Bernardi non amplectatur: « Bonas fac de 
cetero vias tuas et studia tua et ministerium sanctum: si vitae 
sanctitas non praecessit, sequatur saltem ». ? Quae communiter 
a Deo datur gratia, daturque peculiari ratione sacramentum 
Ordinis suscipienti, haud dubie eidem, si modo reapse velit, 
opitulabitur non minus ad emendandum quod initio a se fuerit 
vitiose forte positum, quam ad sui muneris accuranda et exse- 
quenda officia. 

Omnes vero, cum e sacris hisce secessibus ac commentatio- 
nibus abscedetis, fieri non potest quin incensior comitetur erga 
Deum caritas, de proximorum salute laboriosior sollicitudo, 
contra mundanas fallacias contentio vigilantior; quae omnia, 
si unquam alias, nostris potissimum temporibus, sacerdotes 
addecent, ubi si ex altera parte fides tam misere torpet vitaeque 
mores ad mollitiem labuntur: ex altera tamen, late in populis 
recalescente in Deum pietate, Spiritus Sanctus terrarum orbem 
ideo afflare cernitur, ut illum effectrice virtute sua renovet san- 
cteque redintegret. * Quo si Spiritus Sancti afflatu vos eritis ipsi 
perfusi, tum divini amoris flammam, veluti ineluctabile incen- 
dium, in tantopere agitatum humanum genus inferentes, chri- 
stiano sensu penitus illud imbuetis, atque adeo illud ad salutem 
adducetis, quippe cui, praeter Christum, qui est « vere Salvator 
mundi », ‘ nulla iam salutis spes reliqua sit. 


Sed ante quam scribendi finem facimus, ad vos iuvenes, qui 
ad sacerdotium adulescitis, mente cogitationeque Nos studiose 
convertimus, quamque maxime vos hortamur, ut ad praestan- 
tissimum, quod appetitis munus, diligenter digneque compo- 
natis animos. Vobis enim:omnes innituntur Catholicae Ecclesiae 
et populorum spes; cum a vobis omnes salutis aeternae opes ra- 


Tim., I, 6. 

tionesque expectentur, quarum caput est agens illa et efficax Dei 
ac Christi Iesu cognitio, in qua sempiterna hominum vita ver- 
titur. ! In eo igitur opera vestra nunc praecipue certet, ut vosmet 
ipsos pietate, castimonia, vestri despicientia, obtemperatione, 
disciplina doctrinarumque studiis ornantes, tales aliquando 
exsistatis sacerdotes, quales Christus vos esse iubet. Vobis ni- 
mirum omnino persuasum habeatis quantumvis constantiae ac 
diligentiae illuc intenderitis, ut ita vestros conformetis animos, 
numquam sane vos esse, praeter quod res postulat, allabora- 
turos, quippe cum exploratum probe sit ex huiusmodi institu- 
tione vestra frugiferam sacerdotalis muneris perfunctionem fore 
magnam partem manaturam. Quapropter, omni quo potestis 
studio et contentione, efficite, ut iam nunc iis animi ornamentis 
fulgeatis, quae Ecclesia sacris vos initiatura ministeriis per 
haec verba a vobis postulabit: « Caelestis sapientia, probi mo- 
res et diuturna iustitiae observatio vos commendet », ut vide- 
licet « sit odor vitae vestrae oblectamentum Ecclesiae Christi, 
ut praedicatione atque exemplo aedificetis domum, idest fami- 
liam Dei ». ? j 

Ita solummodo catholici sacerdotii laudes per vos etiam in 
populorum admirationem usque florebunt, ac plurimum operis 
conferetis et ipsi, ut quam primum dies ille auspicatissimus ci- 
vili hominum convictui illucescat, quo « Pacis Christi in Regno 
Christi » beneficiis cumulatissime perfruemur. 

Extremum, daturi publice vobis, Venerabiles in Episcopatu 
Fratres, universisque, per vos, ex utroque clero filiis grati ac 
benevolentis animi Nostri testimonium ob impigre idcirco collo- 
catam operam, ut e celebrato divinae Redemptionis iubilari 
anno uberes perciperentur a fidelibus fructus; itemque facturi, 
ut perenni consignata monumento, diuturnior illius memoria 
et laus vigeat sacerdotii, cuius omnes Dei administri non inter- 
missam communicant potestatem, opportunum duximus, adhi- 
bita in consilium Sacra Congregatione catholicis ritibus tuendis, 


’ Cfr. Io., XVII, 3. 
* Cfr. Pont. Rom., de ordinat. presbyt. 

propriam summi et aeterni Sacerdotis Iesu Christi votivam 
Missam apparari, unaque cum hisce Litteris in lucem edi; quae 
quidem Missa, quavis feria quinta, ad liturgicas normas, cele- 
brari poterit. 

Iam nihil aliud restat, Venerabiles Fratres, quam ut Aposto- 
licam ac paternam Benedictionem iis omnibus dilargiamur, qui 
eam a communi Patre expetunt ac praestolantur; quae sane, ut 
ex grato proficiscitur animo ob tot tantaque a superna largitate 
per iubilares divinae Redemptionis celebrationes impertita be- 
neficia, ita mox exorienti anno sit felix faustumque omen. 

Datum Romae apud Sanctum Petrum, die xx mensis Decem- 
bris, anno Mpccccxxxv, ab inito a Nobis sacerdotio exeunte Lv1, 
Pontificatus Nostri decimo quarto. 


PIUS PP. XI. 

ACTA 8S. CONGREGATIONUM 
SACRA CONGREGATIO RITUUM 


MISSA VOTIVA D. N. JESU CHRISTI 
SUMMI ET ATERNI SACERDOTIS 


QUZ IN LOCUM CONVENTUALIS DE FERIA V COMMUNI 
IN CHORO SUFFICI POTEST 


Introitus Ps. CIX, 4 


Juravit Déminus, et non penitébit eum: Tu es sacérdos in ztérnum 
secindum 6rdinem Melchisedech. Ps. ibid. 1. Dixit Déminus Démino 
meo: Sede a dextris meis. Gloria Patri. 


Oratio 


Deus, qui ad majestatis tue glériam et géneris humani saldtem, Uni- 
génitum tuum summunr atque wtérnum constituisti Sacerdétem : presta; 
ut quos ministros et mysteriérum suérum dispensatéres elégit, in accépto 
ministério adimpléndo fidéles inveniantur. Per eamdem Déminum. 


Léctio Epistole beati Pauli Apéstoli ad Hebreos. 
Hebr. V, 1-11 


Fratres: Omnis P6ntifex ex hominibus assamptus, pro hominibus 
constitditur in iis, que sunt ad Deum, ut 6fferat dona, et sacrificia pro 
peccatis: qui condolére possit iis, qui ignérant, et errant: quéniam et 
ipse circimdatus est infirmitate : et proptérea debet, quemédmodum pro 
populo, ita étiam et pro semetipso offérre pro peccatis. Nec quisquam 
sumit sibi honérem, sed qui vocétur a Deo, tamquam Aaron. Sic et Chri- 
stus non semetipsum clarificavit ut péntifex fieret, sed qui locitus est ad 
eum: Filius meus es tu; ego hédie génui te. Quem4dmodum et in Alio 
loco dicit : Tu es Sacérdos in etérnum secindum érdinem Melchisedech. 
Qui in diébus carnis sue preces supplicationésque ad eum, qui possit 
illum salvum facere a morte, cum clamére valido et lacrymis 6fferens, 
exauditus est pro sua reveréntia, Et quidem cum esset Filius Dei didicit 


| 


Sacra Congregatio Rituum 55 


ex iis, que passus est obediéntiam : et consummAatus, factus est 6mnibus 
obtemperantibus sibi, causa salitis etérne, appell4tus a Deo pdéntifex 
juxta érdinem Melchisedech. De quo nobis grandis sermo, et ininterpre- 
tabilis ad dicéndum. 


Graduale. Luc. IV, 18, Spiritus Démini super me, propter quod unxit 
me: ¥. Evangelizre paupéribus misit me, sandre contritos corde. 

Allelija, Allelaja. y. Hebr. VII, 24. Jesus autem eo quod maéneat in 
ztérnum, sempitérnum habet sacerdétium. Allelija. 


Post Septuagesimam, omissis Allelija et y. seq., dicitur: 
Tractus. Ps. 1X, 34-36. Extrge, Domine Deus, exaltétur manus tua: 


ne obliviscéris pauperum. ¥. Vide quéniam tu labérem et dolérem consi- 
deras : y. Tibi derelictus est pauper: 6rphano tu eris adjator, 


Tempore autem Paschali omittitur Graduale et ejus loco dicitur: 


Allelija, Allelija. y. Hebr. Vil, 24. Jesus autem eo quod maéneat in 
wtérnum, sempitérnum habet sacerdétium. Allelija. y. Lue. 1V, 18. 
Spiritus Démini super me; propter quod unxit me, evangelizare pau- 
péribus misit me, sanare contritos corde. Allelija. 


48 Sequéntia sancti Evangélii secindum Lucam, 
Luc. XXI1, 14-20 

In illo témpore : Discibuit Jesus, et duédecim Apéstoli cum eo. Et ait 
illis: Desidério desideravi hoc Pascha manducare vobiscum, 4ntequam 
patiar. Dico enim vobis, quia ex hoc non manducaébo illud, donec im- 
pleatur in regno Dei. Et accépto célice, gratias egit, et dixit: Accipite, 
et dividite inter vos. Dico enim vobis quod non bibam de generatiéne 
vitis, donec regnum Dei véniat. Et accépto pane, gratias egit, et fregit, 
et dedit eis, dicens: Hoc est Corpus meum, quod pro vobis datur: hoc 
facite in meam commemoratiénem. Similiter et calicem, postquam co- 
ndvit, dicens: Hic est calix novum testaméntum in sanguine meo, qui 
pro vobis fundétur. 


Offertorium, Hebr. X, 12-14. Christus unam pro peccatis 6fferens hé- 
stiam, in sempitérnum sedet in déxtera Dei: una enim oblatiéne consum- 
mavit in etérnum sanctificatos. 


Secreta 


Hee miinera, Démine, mediator noster Jesus Christus Tibi reddat 
accépta; et nos, una secum, héstias tibi gratas exhibeat : Qui tecum, 

Preefatio de Cruce. 

Communio. 1 Cor. XI, 24-25. Hoc Corpus, quod pro vobis tradétur : 
hic calix novi testaménti est in meo sAnguine, dicit Déminus : hoc facite, 
quotiescimque simitis, in meam commemoratiénem. 


Postcommunio 


Vivificet nos, quesumus Démine, divina quam obtdlimus et simpsi- 
mus héstia; ut perpétua Tibi caritéte conjancti, fructum, qui semper mé- 
neat, afferamus. Per D6minum. 


URBIS Et ORBIS 


DECRETUM 


Missam votivam D. N. I. C. summi et aeterni Sacerdotis, de mandato 
Ssmi D. N. Pii Papae XI ab hac Sacra Congregatione concinnatam, Ea- 
dem Sanctitas Sua iuxta praesens exemplar approbavit, atque inter mis- 
sas votivas Missalis Romani inseri iussit. 

Romae, die 24 Decembris 1935. 


C. Card. LAURENTI, Praefectus. 


L. 


A. Carinci, Secretarius. 

Inst. utriusque [uris. INSTITUTIONES IURIS PUBLIC! ECCLE- 

SIASTICL. Vol. |. lus publicum internum (Ecclesiae constitutio socialis 
et potestas). Editio altera emendata et aucta, 1935. In-8°, pp. vm1-510 22 9350 97 — 


Vol. II. lus publicum externum, pp. 540 (di prossima pubblicazione) 


Martinus Jucm, A. *A. Professore di Teologia Orientale del Ponti- 
ficio. Ateneo del Seminario Romano. THEOPHANIS EPISCOP! 
_NICAENI (+ 1381). Sermo in Sanctissimam Deiparam. Textus ine- 
ditus graecus {cum interpretatione latina, introductione et criticis ; 


Livario Oxieer, 0. F, M., Professore di Agiografia del Pontificio Ateneo 
del Seminario Romano. B. MARGHERITA COLONNA (12980). Le due 
vite scritte dal fratello Giovanni Colonna senatore di Roma e da _— 

Stefania monaca di S. Silvestro in Capite. Testi inediti del se- i 
colo xit1, con undici tavole fuori testo, pp. xvi-40 %50 29 — 


Pio Pascaint, Rettore Magnifico e Professore’di Storia Ecclesiastica del 
Pontificio Ateneo del Seminario Romano, LEONELLO 'CHIEREGATO, 
Nunzio d*innocenzo VII! e di Alessandro VI. Note e documenti, pp. 120 


Opere del Padre Mauro pa Leonzssa, Cappuccino: 


Grammatica analitica della lingua Tigray. Con viraitanhonie’ del Padre 
G. Schmidt e con introduzione del Comm. C, Conti-Rossini (Pretaziona, 
Intreduzione, Fonetica, Morfologia, Sintassi semplice, Sintassi 


carta ben satindta. . .. 4— 41,50 45— 
‘Verbi Tigray e loro flessione. 1935, 8, in-40 tampa Tosso 
enero in carta buona . . . 2— 350 375 
‘Cronologia e Calendario Etiopico. In-8°, pp..152. . 
‘La Tavola Pasquale di Anatolio, pp. 40... 6 — 6,50 
S. Ippolite della Via Tiburtina. Studio storico 


Santo Stefano Maggiore degli Abissini e le relazioni romano-etiopiche. , " 
In-8°, pp. xm-366 con una tavola fuori testo’ed illustrazioni %— 30— 


» Veneunt Romae apud Admin. Commentarii Officialis “Acta Apostolicae Sedis ,, 
(Libreria Vaticana - Citia del Vaticano — postale N. 1-16722). 

CODICIS IURIS CANONICI FONTES, 


Vol. I. Concilia generalia- Romani Pontifices, peri ad annum 
1745 (n. 1-364), pp. xvi-954 

Vol. Il. Romani Postifices, ab anno 116 9 annum 188s 365-544), 
pp. xu-1012 . 

Vol. Romani ah 1867 annum 1917 546718), 

Vol. IV. Curia Romana, §. C. S. Off. - S.-C. ih et Ree (n. 714-2085, 
pp. xxxu-L117 . 

Vol..V. Curia Romana, S. C. Consistorialis 8. 
S. C. Coneilii (n. 2056-3704), pp. x1-1116 . . . Pe 

Vol. VI. Curia Romana, S. C. Concilii, an. 1761-1917 - S. C. super 
statu Regul. -S. C. de Religiosis (n. 37054427), pp. xx-1034 

Vol. VII. Curia Romana, S. C. de Prop. Fide; S. C. Indulg.; 8. C. In- 
dicis; S. R. C. - An. 1588-1790. N. 4498-5822. In 80, 
pp. xxxvi-1060.. . i 


Marrant Card. Domenico. LEZIONI CATECHISTICHE. 


Tre volumi in-129 . , 


I. - Spiegazione del Simbolo, pp.* 


Vou. II. - Spiegazione dell’Orazione, del Decalogo, dei Precetti della 
Chiesa, delle Virta e dei Vizi e delle Beatitu ini, pp. 1v-462. 


Vou. III. - Spiegazione della Grazia e dei Sacramenti, pp. 1v-474. 
I tre volumi si vendono anche separatamente. .. . 


S. ROMANAE ROTAE DECISIONES sesten. 


tiae quae prodierunt anno 1925. Cura eiusdem S. Tribunalis editae. 
Vol. XVII, pp. vin-462, . 


~SYNODUS DIOECESANA CLAVARENSIS 


TERTIA in Cathedralt Basilica B. M. V. de ab 
et Reviho D. Episcopo AMADEO CASABONA habita diebus XVII- 
XIX Octobris MCMXXXII. — In-8, pp. . 


Synodus Diocecesana Clavarensis secunda (nov. 1921), pp. xxx1-160 . 


BIBLIORUM SACRORUM iuxta Vulgatam Clementinam. 
NOVA EDITIO, breviario perpetuo et concordantiis aucta, adnotatis 
etiam locis, qui in monumentis Fidei sollemnioribus et in Liturgia 
Romana usurpari consueverunt.- Curavit ALOISIUS GRAMATICA 
et sunc typis Vaticanis iterum impressit, in-8°, pp. xv1-1186. 

(A) In charta indico-eburnea, religatum liateo, titulo aureo . te 

(B) In charta indico-alba, religatum linteo, titulo aureo . . . . 

(C) In charta tenaci, religatum linteo, titulo aureo.. . ...... 


MISCELLANEA AGOSTINIANA.. restr stup1 
a cura delf’Ordine Eremitano di S, Agostino nel XV centenario 
dalla morte del Santo Dottore. Volume Il. STUDI AGOSTINIANI. 
Typis Polyglottis Vaticanis, mcmxxx1. In-80, pp. xxxvi-1042 

Volume I, SANCTI AUGUSTINI SERMONES.POST MAURINOS 
REPERTI probatae dumtaxat auctoritatis. Nunc primum disquisiti, 
in unum collecti et codicum fide instaurati. - Studio ac diligentia 
D. Germant Morin, O. S. Bs Typis MOMXXX. 

